
הכנסת העשרים
מושב שני
<פרוטוקול מס' 317>
מישיבת ועדת העבודה, הרווחה והבריאות
יום ראשון, י"ח בתמוז התשע"ו (24 ביולי 2016), שעה 14:16
<סדר היום:>
<הצעת חוק הרשות לגיל הרך, התשע"ו-2015>
הצעתם של חברי הכנסת מנואל טרכטנברג, אלי אלאלוף, אורלי לוי אבקסיס, יעקב מרגי, יפעת שאשא ביטון, דוד אמסלם
נכחו:

<חברי הוועדה:> 
אלי אלאלוף – היו"ר
יגאל גואטה

חברי הכנסת:
מנואל טרכטנברג
<מוזמנים:> 
	סימה חדד מה יפית
	–
	מנהלת אגף חינוך קדם יסודי, משרד החינוך

	מיכל חורין
	–
	ממונה ייעוץ משפטי, משרד החינוך

	הדיל יונס
	–
	משרד המשפטים

	גלית יעקובוב
	–
	מנהלת האגף למעונות יום ומשפחתונים, משרד הכלכלה והתעשייה

	חגי פורגס
	–
	עוזר למשנה למנכ"ל והממונה על התעסוקה, משרד הכלכלה והתעשייה

	שאול קירשנבום
	–
	רפרנט חינוך, אגף התקציבים, משרד האוצר

	רעות שוורץ
	–
	הלשכה המשפטית, משרד הפנים

	מירה חונוביץ
	–
	מפקחת ארצית, בריאות הציבור, משרד הבריאות

	טל נשרי אמתי
	–
	הלשכה המשפטית, משרד הבריאות

	אמיתי שוחט
	–
	מנהל תחום שילוב בחינוך, נציבות שוויון לאנשים עם מוגבלות, משרד המשפטים

	עומרי גולן
מירה סלומון
	–
-
	הלשכה המשפטית, המועצה להשכלה גבוהה
מרכז השלטון המקומי

	כרמית פולק כהן
	–
	היועצת המשפטית, המועצה הלאומית לשלום הילד

	פרופ' רבקה לזובסקי
	–
	יו"ר ויצ"ו עולמית

	ענבל אביב-דגן
	–
	מנהלת קשרי ממשל, ויצ"ו ישראל

	ריקי רוזמרין
	–
	מפקחת חינוכית, נעמ"ת

	טל כהן
	–
	מנהלת שח"ר, אלי"ן

	דוד מרקו
	–
	מנכ"ל אלווין ישראל

	פרופ' מנואל כץ
	–
	אחראי שירותי אם וילד, מחוז דרום, ההסתדרות הרפואית

	ד"ר ערן קופל
	–
	ועד איגוד רופאי בריאות הציבור, ההסתדרות הרפואית

	איילת דיין
רויטל לן כהן

אביבית ברקאי אהרונוף
	-
-

-
	סגנית מנהלת האגף לקידום זכויות, אלו"ט
קואליציית הורים לילדים עם צרכים מיוחדים

ארגון בזכות

	לילך בר
	–
	רכזת הפורום ארגונים והורים למען ילדים עם מוגבלות

	נאוה גלקופ
	–
	פיזיותרפיסטית, המרכז הישראלי להתפתחות הילד

	הניה מרמורשטיין
	–
	מנהלת מעונות, עמותת על"ה

	אילה טל-אל
	–
	מנכ"לית av ישראל

	סמדר מושל
	–
	בית ספר מופת


לרשימת השדלנים שנכחו בדיון – ראו בקישור זה.

<ייעוץ משפטי: >
שמרית שקד גיטלין
<מנהלת הוועדה:>
ענת כהן שמואל
<רישום פרלמנטרי:>
אהובה שרון, חבר המתרגמים
<הצעת חוק הרשות לגיל הרך, התשע"ו-2015>
<היו"ר אלי אלאלוף:>
היום ה-24 ביולי 2016, י"ח בתמוז התשע"ו, השעה 14:16 ואנחנו פותחים את ישיבת ועדת העבודה, הרווחה והבריאות. אנחנו ממשיכים בהצעת חוק הרשות לגיל הרך.

בין שתי הישיבות היו הערות.

<שמרית גיטלין שקד:>
אולי כדאי שנאמר מה התיקונים שנעשו לפי החלטתכם.

<היו"ר אלי אלאלוף:>
בבקשה. נתחיל בזה.

<שמרית גיטלין שקד:>
ברשותך, אני מרקרתי את זה. אני לא יודעת אם כולם רואים את זה בנוסח, אבל הנושאים בהם התקבלו שינויים בסעיפים בעקבות ההערות שעלו בישיבה הקודמת הודגשו.

בסעיף 2 בהגדרת תחום הגיל הרך, התווספו המלים "וכן פיתוח של מסגרות אלה".

בסוף פסקה (1) נמחק הביטוי "התכנית תועבר לעיון משרדי הממשלה והרשויות המקומיות".

בפסקה (3) הובהר שזה לצורך הטיפול בהם. זאת רק הבהרה ואין כאן שינוי של ממש בנוסח.

גם בפסקה (4) יש הבהרה, המלצה על דרכי יישום ואכיפה של הסטנדרטים האמורים.

בפסקה (9), תוספת "לרבות בחינוך המיוחד".

בסעיף 5, חברי המועצה, בפסקה (8), יש שינוי. "נציג המרכז לשלטון מקומי בעל זיקה לתחום הרך שימונה לפי המלצת יושב ראש המרכז לשלטון מקומי, בהתייעצות עם יושב ראש מרכז המועצות האזוריות בישראל".

בפסקה (9) – "חבר הסגל האקדמי הבכיר במוסד להשכלה גבוהה שהוא חוקר מומחה בנושאי הגיל הרך, שימונה לפי המלצת המועצה להשכלה גבוהה".

בפסקה (11) יש תוספת לעניין נציגי ציבור: "כל אחד מהשרים האמורים, ימליץ על שני נציגי ציבור, והשר יבחר אחד מביניהם, כדי להבטיח את הייצוג של מגוון האוכלוסייה בישראל".

בפסקה (12), "נציג ארגונים המפעילים מעונות יום, אשר ימונה לפי המלצת השר הממונה על מעונות היום".

בפסקה (13) – "רופא שמומחיותו בתחום נוירולוגיית ילדים והתפתחות הילד, שימונה לפי המלצת הארגון המקצועי המייצג את המספר הגדול ביותר של רופאים העוסקים ברפואת ילדים בישראל".

בפסקה זו אני מבינה שיהיה שינוי נוסף.

אלה השינויים עד סעיף 11 שכבר הוקרא.

<היו"ר אלי אלאלוף:>
חבר הכנסת יגאל גואטה, בבקשה.

<יגאל גואטה (ש"ס):>
דיברנו על שני נושאים שפרופסור טרכטנברג אומר לי שהם כן שונו כאן. 

<מנואל טרכטנברג (המחנה הציוני):>
עוד לא שונו. אנחנו רוצים קודם לשמוע אותך.

<יגאל גואטה (ש"ס):>
לכל שר יש שני נציגים כאשר לשר הפנים יש נציג אחד בלבד. לא הבנתי למה זה כך.

דיברתי על הנושא של נציג הארגונים המפעילים שתהיה נציגות של כלל הארגונים המפעילים ולא רק ארגון אחד. שיהיו כמה ארגונים. אני לא מבין מה הבעיה. יש להם צרכים שונים, יש להם כל מיני דברים שהם יכולים להוסיף לטובת העניין. שיהיו נציגים. שוב אני אומר, לאו דווקא חרדים. אני דיברתי בפעם הקודמת על חרדים אבל אם יש ארגון שמייצג בני מיעוטים, שיהיה גם ארגון כזה. שייצג ויגיד את הבעיות האמיתיות שלו. אני לא בא לעשות כאן פוליטיקה ואני חושב שזה דבר ראוי ונכון וצריך לעשות אותו.
<מנואל טרכטנברג (המחנה הציוני):>
אני רוצה להתייחס. קודם כל, לגבי נציג שר הפנים. כרגע יש לו נציג אחד ואנחנו מציעים להוסיף עוד חבר מועצה שיהיה נציג הרשויות המקומיות, לא השלטון המקומי, שיומלץ על ידי שר הפנים.

<יגאל גואטה (ש"ס):>
גם לשר החינוך יש עוד נציגים חוץ משני הנציגים האלה.

<היו"ר אלי אלאלוף:>
בהתייעצות נוספת. צריך להשאיר נציג מרכז הרשויות המקומיות ונציג נוסף למשרד הפנים. 

<מנואל טרכטנברג (המחנה הציוני):>
אולי לא הבהרתי את זה. כרגע יש נציג אחד למשרד הפנים וכמו כן יש בסעיף (8) נציג המרכז לשלטון מקומי. את זה אנחנו משאירים. נציג השלטון המקומי שימונה לפי המלצת יושב ראש מרכז השלטון המקומי. את זה משאירים. מוסיפים נציג נוסף, עוד חבר למועצה, שיהיה מהרשויות המקומיות והוא יומלץ על ידי שר הפנים.

<יגאל גואטה (ש"ס):>
גם לשר החינוך יש עוד נציגים ובכל זאת יש לו שני נציגים.

<מנואל טרכטנברג (המחנה הציוני):>
אלה שני דברים שונים.

<יגאל גואטה (ש"ס):>
למה אלה שני דברים שונים? בסוף אחרי אלה שהוא ממנה אותם, יש לו עוד שני נציגים.

<מנואל טרכטנברג (המחנה הציוני):>
אני רוצה להבהיר. כל נציג בא כפונקציה מסוימת או כמייצג תחום מומחיות. עם כל הכבוד, למשרד הפנים כמשרד אין שום מומחיות בגיל הרך. אין לו שום נגיעה לגיל הרך.

<יגאל גואטה (ש"ס):>
אבל יש לו נגיעה למשרדים. למה אתה בכלל מכניס כאן את הרשויות?

<מנואל טרכטנברג (המחנה הציוני):>
לאט לאט. למי שיש נגיעה ישירה לגיל הרך, זה לרשויות המקומיות. לכן אנחנו באים ואומרים שלרשויות המקומיות יהיה נציג אבל מי שממנה זה שר הפנים.

<יגאל גואטה (ש"ס):>
אתה אומר שלרשויות המקומיות יש נגיעה כשבפעם הקודמת בכלל לא היה להן נציג. לא היה נציג לרשויות.

<מנואל טרכטנברג (המחנה הציוני):>
מה אתה רוצה? אתה רוצה שממשרד הפנים יבוא מי שגובה ארנונה?

<יגאל גואטה (ש"ס):>
מי שמטפל בכל שאר הדברים שאתה אומר שיש להם נגיעה לרשות המקומית.

<היו"ר אלי אלאלוף:>
אני מציע שהנושא של משרד הפנים והרשויות ייסגר בין שלושתנו מחוץ לישיבה. בואו נתקדם. 

<יגאל גואטה (ש"ס):>
לגבי נציגות הארגונים.

<רבקה לזובסקי:>
יושבת ראש ויצ"ו עולמית. לא ברור לנו למה שנתיים כאשר קדנציה של כל חבר אחר במועצה היא ארבע שנים.

<מנואל טרכטנברג (המחנה הציוני):>
זה כדי לתת מענה למה שיגאל גואטה מעלה כאן. זה בדיוק העניין. שתהיה רוטציה בין הארגונים.

<רבקה לזובסקי:>
חבל, יש כאן הפסד למועצה. אנחנו לא פוליטיים, ויצ"ו לא פוליטית, אין כאן שום פוליטיקה. אנחנו הרבה ארגונים. יש מכנה משותף אבל יש גם שונות. יש לנו כל כך הרבה ידע וניסיון. זה הגיל הרך, אלה מרכזים לגיל הרך וצרכים מיוחדים, עבודה עם הורים, עבודה עם צוותים.

<היו"ר אלי אלאלוף:>
מה ההצעה הקונקרטית?

<יגאל גואטה (ש"ס):>
שיהיו שלושה נציגים.

<רבקה לזובסקי:>
שיהיו שלושה נציגים לפחות ולארבע שנים. גם שלושה נציגים לא יכסו את כל הארגונים. אפשר יהיה לעשות תורנויות, אבל אני אומרת לך שזה הפסד למועצה, ואני אומרת את זה אובייקטיבית לחלוטין.

<מנואל טרכטנברג (המחנה הציוני):>
אני רוצה להסביר את הדבר הבא. צריך לזכור ולהזכיר לכולנו שמדובר על המועצה לגיל הרך מלידה עד גיל שש. הארגונים כיום מטפלים בגילים מאוד מסוימים ובתוכם רק ב-23 אחוזים או משהו כזה של הילדים בגילים מסוימים.

<רבקה לזובסקי:>
אפס עד שלוש.

<מנואל טרכטנברג (המחנה הציוני):>
זאת לא המועצה למעונות היום. אני רוצה לומר משהו בשם המשרדים הממשלתיים. נציגי המשרדים התרעמו עלינו – על מנסחי הצעת החוק – על כך שיש יותר מדי משקל במועצה לנציגים שהם לא מהמשרדים הממשלתיים. אי אפשר לתת משקל יתר לאחד הסגמנטים האלה. בכלל, יש ריבוי גם בהקשרים אחרים. בגני ילדים בגילי שלוש-ארבע אין ריבוי של מגזרים? הרי החברה הישראלית היא אותה חברה ולא חשוב באיזה גילאים אתה נמצא. לכן אנחנו אומרים שכדי בכל זאת לתת לזה ביטוי, אנחנו אומרים שתי אמירות כאשר הראשונה היא שהשנתיים האלה הם כדי שתהיה רוטציה ולא סגירה על נציג אחד. אם אתם לא רוצים את זה, בבקשה, אבל חבל כי אז הרוטציה הזאת מאפשרת את זה. הדבר השני, יש אמירה שחוזרת על עצמה בכמה הקשרים שכל ההרכב של המועצה חייב לבטא את הרב-גוניות של החברה בישראל ויש לזה השלכות על השר. כלומר, שר החינוך בסוף יהיה צריך לעמוד מול מבקר המדינה האם כן יש נציגות הולמת למגזרים השונים בחברה הישראלית.

<יגאל גואטה (ש"ס):>
למר צריך בסוף להעמיד אותו מול מבקר המדינה?

<מנואל טרכטנברג (המחנה הציוני):>
זה לא צריך להגיע ל שם.

<יגאל גואטה (ש"ס):>
אבל אתה יודע שזה יגיע. בסוף זה יגיע. מה שלא קובעים להם, הם לא עושים.

<מנואל טרכטנברג (המחנה הציוני):>
מתוך 18 או מספר כזה של חברים שיש כרגע, אי אפשר לתת שלושה נציגים לארגונים שונים בתוך גילי שנה עד שנתיים שהם 25 אחוזים או פחות של הילדים בגילים האלה.

<רבקה לזובסקי:>
הם מפוקחים והם מסובסדים והם שונים. יש לך ארגון עם 25 מעונות ולאחרים יותר. זה הפסד למועצה בתחילת דרכה במיוחד.

<מנואל טרכטנברג (המחנה הציוני):>
עוד משהו שלא אמרתי. אחד הדברים שצריך להבין זה שזה השלד של הארגון שיקום. אנחנו אומרים שיהיו גם ועדות משנה. ברור לגמרי שתהיה ועדת משנה לנושא של המעונות או יותר נכון לגבי הגילאים האלה של שנה עד שנתיים ושם יבוא לידי ביטוי הכול. בסוף זאת פירמידה שיש את המועצה העליונה ויש את בנות המשנה. על כל נושא כזה צריכה להיות נציגות הרבה יותר רחבה של הגורמים בשטח שיעשו את העבודה המקצועית.

<רבקה לזובסקי:>
אולי צריך לכתוב את זה במסמך.

<מנואל טרכטנברג (המחנה הציוני):>
כתבנו שיקומו ועדות משנה. הבעיה היא שבחוק כזה שהוא חוק יסוד, צריך להקים את השלד הנכון ולא להיכנס יותר מדי לפרטים. אני אומר את זה מתוך ניסיון כי מה שרואים משם, לא רואים מכאן. בהתפתחות הטבעית של הגוף הזה, זה יבוא לידי ביטוי.

<יגאל גואטה (ש"ס):>
אני חולק על זה. אני חושב שכן צריכים להיות בתוך הוועדה נציגים של כל האוכלוסיות כדי שבאמת פעם אחת ישמעו בצורה יסודית את כל ההערות ואת כל הדברים הנכונים על מנת לעשות עבודה נכונה.

<היו"ר אלי אלאלוף:>
מנו, לא דיברנו על זה, אבל ברשותך, אולי נחשוב על זה. לאור ההערות כבדות המשקל ששמענו כאן, אולי נקבע שחברות במועצה היא באמת אחת לשנתיים תחלופה.

<רבקה לזובסקי:>
לכולם.

<היו"ר אלי אלאלוף:>
לקבוע שיוזמנו כמשקיפים שלושה גופים נוספים.

<מנואל טרכטנברג (המחנה הציוני):>
לא לכולם שנתיים כי יש כאן באמת המשכיות. אני מכיר את הגופים האלה. דווקא חשבנו על השנתיים כפתרון נקודתי להם. אנחנו הכנסנו משקיפים בהקשרים אחרים והורדנו אותם כי היו טענות כאלו ואחרות. אין לי בעיה להכניס אבל אז יהיו גם הקשרים אחרים.

<יגאל גואטה (ש"ס):>
ברמה המקצועית אתם באמת לא מבינים שצריכה להיות בתוך הוועדה נציגות מהאוכלוסייה הזאת?

<מנואל טרכטנברג (המחנה הציוני):>
יש לך ספק שאני חושב שצריך שיבואו לידי ביטוי כל המגזרים בחברה הישראלית?

<יגאל גואטה (ש"ס):>
אני השופר שלהם.

<מנואל טרכטנברג (המחנה הציוני):>
אנחנו חיים במדינה שלא בכל הקשר אנחנו כותבים שצריכים להיות נציגי חרדים, ערבים, דרום אמריקאים וכולי. 

<יגאל גואטה (ש"ס):>
בני מיעוטים מהווים עשרים אחוזים מהאוכלוסייה. החרדים מהווים עשרים אחוזים מהאוכלוסייה. מה זה משקיף? מה זאת אומרת משקיף? למה הוא לא צריך להיות חלק מהמועצה הזאת? אני לא מבין. ברמה הכי מקצועית, לא פוליטית. תשים את מי שאתה רוצה, תשים איש אגודת ישראל, אני חבר ש"ס ואני לא משם, אבל מישהו צריך להביא את קולם של החרדים ומישהו צריך להביא את קולם של בני המיעוטים. זה דבר מקצועי פר-אקסלנס ואני לא מבין למה זה בכלל עומד לדיון.

<מנואל טרכטנברג (המחנה הציוני):>
אני אומר שלא?

<יגאל גואטה (ש"ס):>
אני אומר לך מה אתה אומר. אתה אומר שבגלל שיש לנו כל כך הרבה - - -

<מנואל טרכטנברג (המחנה הציוני):>
לא, זה לא מה שאני אומר. 

<יגאל גואטה (ש"ס):>
כך שאם אתה לא יכול לשים את כולם, אל תשים אף אחד.

<מנואל טרכטנברג (המחנה הציוני):>
בכנסת ישראל כתוב צריך להיות כך וכך חרדים וכך וכך ערבים?

<יגאל גואטה (ש"ס):>
לא. אלה נבחרי ציבור.

<מנואל טרכטנברג (המחנה הציוני):>
במל"ג זה כתוב?

<יגאל גואטה (ש"ס):>
במל"ג זאת באמת טעות גדולה שאין בה. יש לי הצעת חוק בנושא הזה. זה גרוע מאוד מאוד מאוד.

<מנואל טרכטנברג (המחנה הציוני):>
בוא נכתוב גם מזרחים וגם אשכנזים.

<יגאל גואטה (ש"ס):>
אני לא רוצה להיכנס לדיון הזה אבל אני חושב שקבוצה שמהווה עשרים אחוזים של בני מיעוטים במדינת ישראל צריכה ייצוג במקום הזה כי באמת יש לה צרכים מיוחדים.

<מנואל טרכטנברג (המחנה הציוני):>
אני רוצה גם דרום אמריקאים כאן. 

<יגאל גואטה (ש"ס):>
ידידי המלומד פרופסור טרכטנברג, דיברתי על ארגונים. אין ארגון דרום אמריקאי.

<מנואל טרכטנברג (המחנה הציוני):>
יש. 

<יגאל גואטה (ש"ס):>
מגיל אפס עד שש? אין. תקים ארגון של מעונות דרום אמריקאים, נכניס גם אותם. אני מדבר כאן על צרכים אמיתיים. אני באמת חושב שאני יכול לומר אני חף מפוליטיקה לגמרי, בטח בוועדה הזאת. במליאה אני אעשה משהו אחר.

<מנואל טרכטנברג (המחנה הציוני):>
אני מקריא לך את סעיף 6, ייצוג הולם: "הרכב המועצה כלול לפחות חמש נשים וחמישה גברים וכן יינתן בו ביטוי הולם לייצוגם של האוכלוסיות השונות בחברה הישראלית". 

במקור כתבנו – וזה מחוק – לרבות האוכלוסייה הערבית, הדרוזית, הצ'רקסית והחרדית. אני כתבתי את זה אבל אמרו לנו למחוק את זה. למה? מכיוון שכיום במדינת ישראל יש משמעות לביטוי ייצוג הולם ולא צריך לפרט את זה. אני כתבתי את זה. אני מסכים אתך מהותית.

<יגאל גואטה (ש"ס):>
אני אומר לך שטוב שמחקו את זה. למה? כי אני לא מחפש עכשיו סתם ייצוג חרדי או של בני מיעוטים. אני מחפש נציג של ארגון שהוא מייצג באמת את בני המיעוטים. יש ארגון כזה שמטפל בילדים האלה, בני המיעוטים, הוא יודע באמת להביא את קולם לתוך המועצה הזאת.

<מנואל טרכטנברג (המחנה הציוני):>
בוא אני אבחן אותך. אתה רוצה שיהיה נציג של בית יעקב של הרב גולדקלוש?

<יגאל גואטה (ש"ס):>
שיהיה חרדי. כן. 

<מנואל טרכטנברג (המחנה הציוני):>
לא כך שמעתי אותך לפני כן.

<יגאל גואטה (ש"ס):>
לא. אמרתי לך חרדים. זה מה ששמעת. שמצדי הם ביניהם יעשו רוטציה.

<רבקה לזובסקי:>
ויצ"ו כוללת הכול.
<מנואל טרכטנברג (המחנה הציוני):>
אפשר להשאיר את סעיף (6) כפי שהיה במקור. אין לי בעיה להשאיר את זה כפי שהיה במקור.

<היו"ר אלי אלאלוף:>
שמענו את הנימוקים. 

<רויטל לן כהן:>
אני רוצה להעלות לדיון את נושא הנציגות של ילדים עם צרכים מיוחדים שלא מופיעה כאן למרות העובדה שבין היתר יש גם מעונות יום שיקומיים ולא רק מעונות יום רגילים. לכן אני רוצה להציע שני דברים.

הדבר הראשון הוא לגבי סעיף קטן (6) שמדבר על נציגים של משרד החינוך. אני חושבת שצריך להיות שם גם של החינוך הרגיל וגם של החינוך המיוחד, שני נציגים. אם אנחנו מדברים על נציגים של משרד החינוך, שני נציגים, שיהיה נציג אחד של החינוך הרגיל ונציג אחד של החינוך המיוחד.

הדבר השני הוא לגבי נציגי הארגונים המפעילים מעונות יום. אני חושבת שצריך להיות גם נציג למעונות היום השיקומיים כי זה לא אותו הדבר ואפילו לא דומה. לא יכול להיות שלא יהיה להם כאן מקום.

<קריאה:>
אלה גם משרדים שונים.

<רויטל לן כהן:>
נכון. לגבי זמני תחלופת הנציגים, אני רוצה להגיד שאני חושבת שהתחלופה של הנציגים במועצה לא יכולה להיות סימולטנית. זאת אומרת, שכל כמה שנים חלק יתחלפו ולא כולם. אני חושבת שהזמן הראוי – זה ממקומות אחרים בהם יש מועצות – הוא שלוש שנים מאחר ולפחות שנה לוקח עד שהאנשים מבינים את המטריה ונכנסים לתוך העניינים. היינו רוצים להשאיר להם גם זמן לפעול בתוך ההתנהלות עצמה ואני חושבת שאז הזמן הראוי הוא שנתיים. לכן שלוש שנים כאשר התחלופה היא לא סימולטנית בין החברים במועצה, זה זמן נכון.

אנחנו חושבים שצריכה להיות גם נציגות של נציבות שוויון זכויות לאנשים עם מוגבלויות.

<היו"ר אלי אלאלוף:>
חבר'ה, זאת לא מדינה נוספת כאן.

<רויטל לן כהן:>
לא, זאת לא מדינה נוספת אבל המציאות מלמדת אותנו שאנחנו שקופים בתוך המערכת ושהילדים שלנו באופן קבוע נשארים מאחור. הסיבה שאנחנו צריכים להגיע לדיונים האלה ולבקש על נפשם היא כי במשך כל השנים האלה לא הצליחו להכליל אותנו לא רק בתוך הקהילה ובתוך המסגרות אלא גם לא הצליחו להכליל אותנו בתוך סדרי העדיפויות. לכן אם לא נהיה, לא נהיה בכלל.

<היו"ר אלי אלאלוף:>
ביקשתי הערות אבל לא נאומים. אם את רוצה להמשיך לנאום, לא יהיה חוק. 

<רויטל לן כהן:>
סיימתי.

<היו"ר אלי אלאלוף:>
שלא חס וחלילה יתפרש שאני לחינוך המיוחד ולאוכלוסיות המיוחדות אין לי את הרגישות הנדרשת.

<רויטל לן כהן:>
זה לא קשור לרגישות. הכללים מחייבים לא עלינו בלעדינו.

<היו"ר אלי אלאלוף:>
בעברית פשוטה, דיברת מספיק.

<ענבל אביב-דגן:>
ויצ"ו ישראל.
<היו"ר אלי אלאלוף:>
ויצ"ו כבר דיברו.

<ענבל אביב-דגן:>
נכון, אבל רציתי להעלות כניסת צהרונים לבקש שגם יהיה נציג מהצהרונים במועצה.

<היו"ר אלי אלאלוף:>
אם אתם חושבים שכאן יהיו חמישים ומשהו נציגים, לא יהיו. לא תהיה מועצה. אנחנו נטפל בכולם. אי אפשר לעשות מזה עוגה שלא ניתן לשלוט בה. כל אחד רוצה להוסיף נציג? 

<ענבל אביב-דגן:>
יש ילדים שבמהלך היום כל יום עוברים לגוף אחר.

<היו"ר אלי אלאלוף:>
אתם יודעים את התהליך. אפשר לקיים דיון רק בין חברי הכנסת, להצביע וללכת הביתה. אנחנו מביאים בשמחה ומקיימים דיון פתוח אבל תבינו לפעמים את המגבלות שלנו. מועצה של חמישים נציגים לא תהיה אפקטיבית. כל אחד רוצה נציג. אני מודיע שלא יתווספו נציגים. מי שרוצה להמשיך אתנו, שימשיך. מי שלא רוצה, משוחרר. אי אפשר להוסיף. סליחה מנו, אני לוקח החלטה לבד אבל אתה מחויב לה.

<רויטל לן כהן:>
זה עונש לאוכלוסיות שלא מקבלות ביטוי?

<היו"ר אלי אלאלוף:>
חס ושלום. לא אמרתי. אל תתחילי כך במשפטים מסוג זה.

<רויטל לן כהן:>
אבל אדוני, אי אפשר להתייחס כך.

<היו"ר אלי אלאלוף:>
ברגע שתרצו שיהיו נציגים נוספים, תגידו לנו על חשבון מי.

<רויטל לן כהן:>
אין לי שום בעיה להגיד לך על חשבון מי אבל אני לא חושבת שזה צריך להיות כך.

<היו"ר אלי אלאלוף:>
תני לנו המלצות ונתחשב בזה.

<אמיתי שוחט:>
נציבות שוויון זכויות לאנשים עם מוגבלות, משרד המשפטים. הנושא של הילדים עם מוגבלות, אני מקבל את המגבלה של נציגים אבל אם אנחנו הולכים לפי השיטה של חבר הכנסת טרכטנברג, אנחנו בונים כאן את השלד, ילדים עם מוגבלות הם חלק מהשלד. אם אנחנו הולכים לפי חבר הכנסת גואטה על ייצוג של ציבורים, גם להם יש מקום. לכן אנחנו מבקשים, כמובן בתיאום בין המשרדים – אנחנו לא רוצים להכתיב למשרדים מי הנציגים שלהם – אנחנו כן מבקשים שאחד מהנציגים של הרווחה, החינוך או הבריאות יהיה נציג של ילדים עם מוגבלות.

<היו"ר אלי אלאלוף:>
זאת הצעה קונקרטית. תודה.

<מנואל כץ:>
אני רופא ילדים ואני מייצג כאן את יושב ראש איגוד רפואת ילדים בקהילה. הייתי יושב ראש איגוד רופאי הילדים בישראל. אני מנהל מחלקה בניידת של משרד הבריאות בדרום ונשיא עמותת גושן.

אני רוצה להתייחס לדבר אחד רלוונטי מאוד שלא נמצא חזק מאוד בתוך המסמך ואלה הן טיפול החלב. טיפות החלב היום, יש 490 טיפות חלב שהן מטעם המדינה. יש 900 טיפות חלב וזאת הפלטפורמה של עבודה של כל מה שאנחנו מדברים עליו כאן יחד עם ארגונים אחרים, מעונות יום, ויצ"ו ואחרים. הרלוונטיות של טיפות החלב בנושא של הגיל הרך חייבת לא רק לקיים אותן ושיהיה כתוב בצורה מאוד מאוד מפורשת אלא לשדרג אותם ולחזק אותם. מבחינתנו זה נושא מאוד רלוונטי שצריך לתת עליו את הדעת.

הדבר השני שרציתי להעלות זה הנושא של הנציגות הרפואית. אני מסכים שצריך להיות רופא, אני לא מסכים שצריך להיות רופא התפתחותי או רופא נוירולוג. אנחנו מדברים כאן על ילדים עם מוגבלויות, ילדים בסיכון וילדים רגילים שאין להם שום דבר אלא פשוט לחזק אותם ולהביא אותם לפוטנציאל המקסימלי שזה מה שמגיע להם, שזה מגיל אפס עד גיל שלוש פלוס עד גיל שש.

<היו"ר אלי אלאלוף:>
על איזה סוג רופא אתה ממליץ?

<מנואל כץ:>
אני חושב שצריך להיות רופא ילדים שעובד בקהילה, מוכר וחזק במקצוע ולא רופא עם התמחות כלשהי.

<היו"ר אלי אלאלוף:>
רשמתם את זה? ברשותך, לא נתייחס לזה כרגע.

<מיכל חורין:>
משרד החינוך. רק לגבי סעיף קטן (3) בסעיף 4, לגבי לתיאום "לצורך צמצום תחולת העוני בקרב משפחות עם ילדים". זה אחד התפקידים של המועצה הזאת. יש כאן תיאום בין משרדי הממשלה וזה אחד התפקידים. אני מדברת על סעיף 4(3), תפקידי המועצה. אחד התפקידים כפי שמובא בסיפא של הסעיף, הוא תיאום לצורך צמצום תחולת העוני בקרב משפחות עם ילדים. אני לא בטוחה שזה אחד התפקידים של המועצה הזאת, של המועצה לגיל הרך.

<היו"ר אלי אלאלוף:>
זה לא טוב?

<מיכל חורין:>
זה טוב מאוד, אבל השאלה אם זה חלק מהתפקידים של המועצה הספציפית הזאת.

<היו"ר אלי אלאלוף:>
ועוד איך. הגיע הזמן שתחשבו גם אתם במשרד החינוך שיש לכם תפקיד בצמצום העוני. ועוד איך. הגיע הזמן שהפקידים הבכירים יקראו את החלטות הממשלה. יש החלטת ממשלה לאמץ את דוח העוני. הגיע הזמן שתבינו שהעוני לא ייפתר מעצמו אם כולנו, כל אחד בתפקידו וליד ביתו וכולי, לא יתערב. הגיע הזמן שתבינו את זה. החינוך הוא הכלי המרכזי להוצאה מהעוני.

<ערן קופל:>
אני רוצה להוסיף ממש בקצרה. אני מההסתדרות הרפואית, מאיגוד רופאי בריאות הציבור, מומחיות שעיקרה ניהול של מערך השירות המונע לילד ולתלמיד בישראל. אנחנו אחראים ומנהלים את המערך של טיפות החלב בישראל כרופאי בריאות הציבור, הן בתוך משרד הבריאות ואני כאן כנציג האיגוד שלנו.

אנחנו שלחנו מכתב תמיכה בחוק וכי אנחנו מברכים על הרעיון הזה לאחד את הגורמים השונים ואת התפקידים השונים לטובת גוף אחד מתכלל של מועצת הגיל הרך. אנחנו חושבים שיש לזה מקום. אנחנו בעצמנו עוסקים ביום יום בנושאים שהם מאוד משיקים למועצה ולתפקידיה כגון כל הנושא של התברואה במעונות היום, והתרענו על כך בפני ראש הממשלה ושר הכלכלה ושר האוצר לפני כחודשיים, וזה בכל הרשתות של מעונות היום. אנחנו בודקים את הדברים ויש לנו על מה להתריע ומה לומר. אנחנו גם עוסקים בטיפות חלב שידידי פרופסור כץ הזכיר וגם שם אנחנו עומדים בפני קשיים לא פשוטים כשיש למעשה איזשהו רצון לעשות רפורמה בתחום וגם שם להכניס את הנושא לתוך רשות אחת שנוגעת לטיפות החלב.

אנחנו רואים בחוק הזה צעד מאוד חשוב קדימה. אני לא רוצה להיכנס כאן למשא ומתן אלא רק להביע את רצוננו להיות נוכחים בגוף החדש, במועצה, כדי לתרום את הקול הייחודי שלנו כנציג של המומחיות הרפואית של בריאות הציבור שכאמור אחראית על כל התחומים החשובים האלה, תברואה במעונות יום, חקירות של התפרצויות זיהומיות ומערך טיפות החלב שזה בפני עצמו נושא חשוב ומשיק לנושא הזה. תודה.

<היו"ר אלי אלאלוף:>
עוד הערות?

<אביבית ברקאי אהרונוף:>
ארגון בזכות. אני מדברת גם בשם פורום ארגונים והורים לילדים עם מוגבלות. שתי הערות. בסעיף 1, מטרת החוק, וזה בהמשך לדברים של נציג נציבות שוויון זכויות לאנשים עם מוגבלות. כשאנחנו מדברים על ילדים עם צרכים מיוחדים, אנחנו מדברים על ילדים שצריכים להיכנס כמו כל הילדים למערכת, בין אם זה במערכת המעונות ובין אם זה במערכת החינוך. אנחנו התרגלנו לשפה שונה של שילוב, כאילו שהילדים הללו לא צריכים להיות שם ואנחנו מנסים לשלב אותם. אבל נקודת המוצא צריכה להיות שונה, שהם ילדים ככל הילדים אלא מה, וזה אני חושבת חוק שוויון זכויות לאנשים עם מוגבלות מאוד מאוד הדגיש, כדי שהילדים יוכלו להיקלט ככל הילדים, חלקם צריכים הנגשות ולכן יש משמעות מאוד מאוד גדולה לאותן התאמות שבעצם נציבות שוויון זכויות לאנשים עם מוגבלות, זה תחום המומחיות שלה. 
מכאן, גם להערה של רויטל שנציג נציבות שוויון זכויות לאנשים עם מוגבלות מאוד חשוב שיהיה חלק מהמועצה, וגם לסעיף 1 במטרת החוק, אני חושבת שראוי לכתוב שמטרתו של חוק זה לקדם את הטיפול בילדים בגיל הרך, להבטיח מתן תנאים נאותים וסביבה טיפולית חינוכית הולמת ומותאמת, כדי שההתאמות הללו יוכלו להיות גם במעונות וגם במערכת החינוך, כדי שילדים עם צרכים מיוחדים יוכלו ללמוד שם ככל הילדים.

הערה נוספת וזאת הערה בנוגע לתפקידי המועצה, בסעיף 4(3). אנחנו מדברים על תיאום בין משרדי הממשלה והרשויות המקומיות לצורך איתור וזיהוי של ילדים במצבי סיכון. אני מבקשת להוסיף לאחר המלים "ולצורך הטיפול בהם" את "לרבות השתלבותם במערכות הטיפול והחינוך הכלליות". תודה רבה.

<היו"ר אלי אלאלוף:>
לשתי הערות האחרונות אני דווקא לא מתנגד. מבחינתי זה מקובל. התאמת כל המערכות לנגישות הנדרשת.

<אביבית ברקאי אהרונוף:>
אני מודה לך.

<שמרית גיטלין שקד:>
את מדברת על סעיף 1, סעיף המטרה.

<היו"ר אלי אלאלוף:>
אנחנו טיפלנו בזה בחוק אחר, בחוק הנגישות.

<רויטל לן כהן:>
אבל אם זה לא יהיה כתוב כאן, הם יראו את עצמם פטורים כמו שמשרד החינוך עד עכשיו רואה את עצמו פטור.

<אביבית ברקאי אהרונוף:>
מותאמת או מונגשת.

<מנואל טרכטנברג (המחנה הציוני):>
רק להחליף את המילה?

<שמרית גיטלין שקד:>
לא. להוסיף את המילה מותאמת. אבל מותאמת למה?

<רבקה לזובסקי:>
מונגשת.

<אביבית ברקאי אהרונוף:>
אפשר לומר מונגשת אלא אם כן זה מקובל על נציבות שוויון זכויות לאנשים עם מוגבלות. סביבה מונגשת.

<היו"ר אלי אלאלוף:>
בסדר.

<יגאל גואטה (ש"ס):>
אדוני היושב ראש, בהמשך כתוב "מילוי צרכיהם החינוכיים, החברתיים, הפיזיים והרגשיים". זה לא פיזי?

<רויטל לן כהן:>
לא. אצלם פיזיים אלה שירותים נמוכים וכיורים נמוכים.

<היו"ר אלי אלאלוף:>
בחוק הנגישות יש את כל זה.

<רויטל לן כהן:>
לא. הם פטורים. לא כולם עדיין כפופים לחוק הנגישות ועדיין יש חלקים בחוק הנגישות שלא באים לידי ביטוי.

<מנואל טרכטנברג (המחנה הציוני):>
ומונגשת. בסדר.

<היו"ר אלי אלאלוף:>
ההערה השנייה שלך נראתה לי חשובה מאוד.

<אביבית ברקאי אהרונוף:>
בסעיף 4(3), בנוגע לתפקידי המועצה, להוסיף אחרי "לצורך הטיפול בהם", את "לרבות הכללתם במערכות טיפול וחינוך כלליות".
<רבקה לזובסקי:>
שילובם.

<מנואל טרכטנברג (המחנה הציוני):>
מה שאמרת, זה ארוך מדי. אפשר לומר "הטיפול והשילוב". להוסיף את המילה שילוב.

<אביבית ברקאי אהרונוף:>
והכללתם.

<מנואל טרכטנברג (המחנה הציוני):>
זה המושג כיום?

<אביבית ברקאי אהרונוף:>
כן. 

<מנואל טרכטנברג (המחנה הציוני):>
בסדר. הטיפול והכללתם. להוסיף את המילה "והכללתם". היא אומרת שזה כיום מושג מקובל.

<שמרית גיטלין שקד:>
הכללתם במערכות החינוך.

<אביבית ברקאי אהרונוף:>
כלומר, גם במעונות היום וגם במסגרות החינוך.

<שמרית גיטלין שקד:>
מה אמרת אחרי החינוך והטיפול? הכללתם?

<אביבית ברקאי אהרונוף:>
הכללתם. במערכות החינוך הכלליות.

<היו"ר אלי אלאלוף:>
בסדר.

<מנואל טרכטנברג (המחנה הציוני):>
בסדר. אין לי בעיה עם זה.

<מירה חונוביץ:>
אני רוצה לחזק עוד נקודה אחת. אני אחות מפקחת ארצית במשרד הבריאות. הנושא הזה של טיפות חלב. אמרתי גם בדיון הקודם. קודם כל, אני ממש מברכת על החוק. אני חושבת שכמו שהוא כתוב עכשיו, הוא באמת יותר כולל, יותר מכיל וכולי. לגבי טיפות חלב, שזה השירות האוניברסלי הראשון שפוגשים בו את כל הילדים, בשונה מכל מסגרת אחרת כי הרווחה הולכת לרווחה בקרב ילדים מסוימים והמעונות לילדים מסוימים, אבל לטיפות חלב כולם מגיעים. אני חושבת שאת הפלטפורמה הזאת שהיא הפלטפורמה הכלל ארצית, צריך לחזק כאן במסגרת המסמך הן בצורה של המלצות או בצורה של טיפול שקיים וכל מה שצריך להיות בקהילה דווקא כדי למנוע כפילויות וכדי למנוע פיתוח שירותים קיימים, לנצל את הפלטפורמות של טיפות חלב למתן הרבה מאוד שירותים כאלה בתוך טיפות חלב לילדים.

אני רוצה לחזק את זה. לא להוסיף עוד משהו אלא על משהו קיים. להכניס את זה לתוך האג'נדה די שידעו שגם שם אפשר לעשות כל מיני דברים שהמועצה תמליץ, בתוך טיפות חלב. צריך לחזק את זה.

<מנואל טרכטנברג (המחנה הציוני):>
דרך אגב, אני רוצה לשאול אותך. יש כאן עניין שאנחנו מאוד נזהרים. מה דעתך שבהגדרה של תחום הגיל הרך נוסיף אחרי "בריאות", פסיק, "רפואה מונעת". הרי בטיפות החלב אחד התפקידים המרכזיים היא רפואה מונעת.

<מירה חונוביץ:>
נכון. אבל אני הייתי כותבת טיפות חלב בתור רפואה מונעת.

<מנואל טרכטנברג (המחנה הציוני):>
אבל הבעיה היא שטיפות חלב הן לא תחום עיסוק. זה תחום. לכן אני מנסה למצוא את המינוח שתופס את זה. רפואה מונעת, נדמה לי שזה הרובד המרכזי שתופס את זה.

<מנואל כץ:>
התחנות לבריאות המשפחה בעצם בתוך המערכת.

<מנואל טרכטנברג (המחנה הציוני):>
אז רפואה מונעת כולל גם את זה.

<טל נשרי אמתי:>
משרד הבריאות. אני חושבת שבאמת הנושא של רפואה מונעת חשוב שייכתב כאן בלי קשר לשאלה של טיפות חלב. זה פשוט מונח שטוב שיהיה כאן.

<מירה חונוביץ:>
רפואה מונעת זה משהו שמופיע בחוק ביטוח בריאות ממלכתי. זה לא משהו שלא קיים. מה שצריך זה לראות היכן זה נמצא - - -

<מנואל טרכטנברג (המחנה הציוני):>
זה קיים שם, אבל כאן אם אנחנו מגדירים את זה כתוב לגיל הרך.

<היו"ר אלי אלאלוף:>
אני לא יודע למה קושרים את שני הדברים. אני חושב שרפואה מונעת, זה מצוין.

<שמרית גיטלין שקד:>
בתוך תחום הגיל הרך?

<היו"ר אלי אלאלוף:>
בחוק הזה אי אפשר שלא להתייחס לנושא של טיפות חלב.

<מנואל טרכטנברג (המחנה הציוני):>
נכון. השאלה היא היכן להתייחס.

<היו"ר אלי אלאלוף:>
לא יודע היכן אבל צריך לשים את זה.

<מנואל טרכטנברג (המחנה הציוני):>
אני סימפתטי לזה.

<היו"ר אלי אלאלוף:>
נמצא את הניסוח.

<מירה חונוביץ:>
אני אגיד לך בסוף הישיבה היכן אני חושבת שזה צריך להיות.

<שמרית גיטלין שקד:>
לא. אי אפשר בסוף הישיבה. 

<היו"ר אלי אלאלוף:>
תוך כדי קריאה תאמרו לנו. 

<שמרית גיטלין שקד:>
בתחום הגיל הרך החלטתם להוסיף את רפואה מונעת?
<מנואל טרכטנברג (המחנה הציוני):>
אני חושב שכן. זה אחרי בריאות, רפואה מונעת. 

<קריאה:>
וטיפות חלב.

<מנואל טרכטנברג (המחנה הציוני):>
לא. טיפות חלב לא יכול להופיע. צריך למצוא מקום לכך.

<שמרית גיטלין שקד:>
טל, יש לכם איזשהו מינוח אחר לטיפות חלב?

<טל נשרי אמתי:>
לא. זה המינוח.

<מנואל כץ:>
שירות מונע לילד.

<שמרית גיטלין שקד:>
תחנות לבריאות המשפחה?

<מנואל כץ:>
גם.

<ערן קופל:>
השירות המונע לילד כולל טיפות חלב. אחרי סעיף (9) כסעיף נפרד, כגון הקמה וניהול של מרכז לאומי בסעיף (8), אחרי סעיף (9), המלצה לתכנית, להכניס סעיף 10.

<מנואל טרכטנברג (המחנה הציוני):>
איפה אתה קורא?

<ערן קופל:>
סעיף 4, תפקידי המועצה, סעיף קטן בין (9) ל-(10). להכניס שורה האומרת חיזוק השירות המונע לילד או תכנון השירות המונע לילד וחיזוקו.

<מנואל טרכטנברג (המחנה הציוני):>
הבנתי. בסדר. נמצא את המקום שם. בסדר. נמשיך ואני אחשוב תוך כדי.

<שמרית גיטלין שקד:>
אפשר לומר רפואה מונעת לרבות טיפות חלב?

<מנואל טרכטנברג (המחנה הציוני):>
זה פתרון טוב. לרבות. נתקדם ותוך כדי הקריאה אני אחשוב על זה.

<שמרית גיטלין שקד:>
בינתיים נשאר רק רפואה מונעת. אנחנו קוראים מסעיף 11.

<מנואל טרכטנברג (המחנה הציוני):>
לפני כן יש כמה שינויים שאמרנו שנכניס אותם. בסעיף 4(1) כתוב "עבור משרדי הממשלה והרשויות המקומיות". היו טענות שהועלו, בעיקר על ידי משרד החינוך, ולכן אנחנו מוחקים את המשפט הזה. משרד החינוך ביקש למחוק. להשאיר את הנוסח האומר "לקידום הטיפול בתחומי הגיל הרך שעליהם החליטה המועצה וכן המלצה על סדרי העדיפויות ליישום התכנית האמורה". זה שינוי אחד. שוב, זה לבקשת משרד החינוך.

התיקון השני.

<שמרית גיטלין שקד:>
לדעתי זה בסעיף 5(11), במקום "נציגי ארגוני הורים" לומר "נציגי הורים".

<מנואל טרכטנברג (המחנה הציוני):>
נכון. בסעיף 5(11), "כגון נציגי הורים" ולא נציגי ארגוני הורים. שוב, זאת בקשה של כמה מהחברים.

שמרית, היו עוד דברים?

<שמרית גיטלין שקד:>
לדעתי לא. 

<היו"ר אלי אלאלוף:>
אי אפשר לשלב כאן נציגי הורים של אוכלוסיות מיוחדות?

<שמרית גיטלין שקד:>
כתוב. כתוב כאן שכל אחד מהשרים האמורים ימליץ על שני נציגי ציבור. 

<היו"ר אלי אלאלוף:>
בין נציגי ההורים יהיה אחד שמייצג את האוכלוסיות המיוחדות.

<מנואל טרכטנברג (המחנה הציוני):>
יש שלושה נציגי ציבור שאחד מהם הוא נציג הורים. כגון. הוא לא חייב להיות. כתוב כאן "כגון נציגי הורים, נציגי עמותות וכולי".
<שמרית גיטלין שקד:>
הם מחליטים את מי הם שולחים. כל אחד מהשרים שולח שני נציגים שהם יכולים להיות נציגי הורים, נציגי עמותות וכולי. זה לאו דווקא מחייב שהם יהיו נציגי הורים או נציגי עמותות. אלה רק דוגמאות. 

<היו"ר אלי אלאלוף:>
למה שלא נאמר כולל ייצוג להורים עם ילדים בעלי צרכים מיוחדים?

<מנואל טרכטנברג (המחנה הציוני):>
יהיה נציג הורים אחד ולכן זה נועל את זה.

<קריאה:>
זה יכול להיות גם נציג עמותה.

<מנואל טרכטנברג (המחנה הציוני):>
אני חושב שמה שהיינו צריכים לעשות זה - - -

<היו"ר אלי אלאלוף:>
כל אחד יגיד שהשני יעשה את זה.

<מנואל טרכטנברג (המחנה הציוני):>
לא. דווקא לא, כי כל שר צריך להמליץ על שניים ואז השר הממונה, שר החינוך, צריך לבחור כדי לייצג את המגוון.

<היו"ר אלי אלאלוף:>
הוא יבחר אחד מכל משרד שימליצו על שניים? 

<שמרית גיטלין שקד:>
אפשר שאחד מנציגי משרד החינוך – הם גם הציעו – יהיה נציג.

<מיכל חורין:>
לא. אנחנו לא נרצה.

<מנואל טרכטנברג (המחנה הציוני):>
אני חושב שלגבי נציג ההורים לילדים עם מוגבלויות – אפשר להגיד, אני לא רציתי להיכנס לזה – שאחת מוועדות המשנה תהיה בנושא הזה. זה נותן לזה עוצמה.

<היו"ר אלי אלאלוף:>
אתה מבטיח מראש שתהיה ועדה לנושא.

<מנואל טרכטנברג (המחנה הציוני):>
שתהיה ועדת משנה רק לנושא הזה.

<רויטל לן כהן:>
או הפרדה או עצמה ואלה יהיו כאילו הדברים שלהם אבל אנחנו רוצים להיות חלק מהכלל.

<מנואל טרכטנברג (המחנה הציוני):>
מתחת למועצה יש ועדות משנה. אחת מוועדות המשנה תהיה בתחום הזה.

<רויטל לן כהן:>
עדיין אנחנו חושבים שצריך להיות, אפילו החקיקה דורשת שיהיה לנו מקום וביטוי, שוויון זכויות, בתוך המועצה. לא יכול להיות שמקומנו נפקד מהמועצה.

<היו"ר אלי אלאלוף:>
בסעיף (11) למה שלושה נציגים? למה שלא נשים שלושה נציגים שבתוכם אחד מייצג אותם?

<מנואל טרכטנברג (המחנה הציוני):>
בסדר. אנחנו אומרים: נציגי הורים, נציגי עמותות העוסקות בגיל הרך, נציגי הורים לילדים, איך את אומרת?

<רויטל לן כהן:>
נציגי הורים לילדים עם מוגבלויות או עם צרכים מיוחדים.

<שמרית גיטלין שקד:>
כגון נציגי הורים לרבות הורים לילדים עם מוגבלויות.

<מנואל טרכטנברג (המחנה הציוני):>
יכולים להיות גם ארגונים?

<רויטל לן כהן:>
אני אגיד לך היכן הבעיה שלנו. יש ארגונים שהם ארגוני זכויות ויש ארגונים שהם ספקי שירות. אני לא רוצה את ספק השירות כאילו הוא מייצג אותי.

<מנואל טרכטנברג (המחנה הציוני):>
ברור. מה דעתך לומר הורים או ארגונים שעוסקים.

<היו"ר אלי אלאלוף:>
הורים. אני הולך על הורים.

<רויטל לן כהן:>
אני חושבת שצריכים להיות הורים.

<מנואל טרכטנברג (המחנה הציוני):>
כגון נציגי הורים לרבות הורים לילדים עם מוגבלויות.

<רויטל לן כהן:>
הורים לילדים עם צרכים מיוחדים. אפשר מוגבלויות.

<מנואל טרכטנברג (המחנה הציוני):>
כגון נציגי הורים לרבות הורים לילדים עם צרכים מיוחדים.

<שמרית גיטלין שקד:>
אני מקריאה שוב: "שלושה נציגי ציבור שייצגו את מגוון האוכלוסייה בישראל, בעלי ידע או ניסיון רב בתחום הגיל הרך, כגון נציגי הורים לרבות הורים לילדים עם צרכים מיוחדים, נציגי עמותות העוסקים בגיל הרך, שכל אחד מהם ימונה לפי המלצת אחד מהשרים הבאים: שר הרווחה, שר הבריאות והשר" וההמשך כפי שכתוב.

<היו"ר אלי אלאלוף:>
בסדר.

<שמרית גיטלין שקד:>
עכשיו אנחנו ממשיכים להקריא מסעיף 11.

11.
מינוי ממלא מקום

(1) התפטר חבר המועצה מתפקידו או חדל מסיבה אחרת לכהן כחבר המועצה לפני תום תקופת כהונתו, ימונה חבר אחר במקומו באותה הדרך שבה נתמנה אותו חבר וליתרת תקופת כהונתו.
(2) חבר המועצה שנבצר ממנו למלא את תפקידו במשך תקופה העולה על שלושה חודשים או חבר המועצה שהושעה לפי סעיף 10, רשאי השר למנות לו ממלא מקום באותה הדרך שבה נתמנה אותו חבר ולמשך התקופה שבה נבצר מחבר המועצה למלא את תפקידו או למשך תקופת ההשעיה, לפי העניין.

12.
תקופת כהונה
(1) תקופת כהונתם של חברי המועצה, מלבד שר החינוך, תהיה ארבע שנים.
(2) על אף האמור בסעיף קטן (א), תקופת כהונתו של נציג הארגונים המפעילים מעונות יום תהיה שנתיים.
13.
ניגוד עניינים

(1) חבר המועצה לא יטפל בנושא העלול לגרום לו להימצא, במישרין או בעקיפין, במצב של ניגוד עניינים בין תפקידו כחבר המועצה ובין עניין אישי שלו או תפקיד אחר שלו. בסעיף זה "ענין אישי" ו-"קרוב" – כהגדרתם בסעיף 9.
(2) נודע לחבר המועצה שהוא עלול להימצא במצב של ניגוד עניינים כאמור בסעיף קטן (א), יודיע כל כך ליושב ראש המועצה או לסגנו, ימסור לו את המידע הנוגע לעניין, ולא יטפל בנושא האמור. לעניין זה "טיפול" – לרבות קבלת החלטה, העלאת נושא לדיון, נוכחות בדיון, השתתפות בדיון או בהצבעה, או עיסוק בנושא מחוץ לדיון במסגרת עבודת המועצה.

14.
תוקף פעולות
קיום המועצה, סמכויותיה, תוקף החלטותיה ופעולותיה לא ייפגעו מחמת שנתפנה מקומו של חבר מחבריה או מחמת ליקוי במינויו או בהמשך כהונתו.

15.
סדרי עבודה

(1) יושב ראש המועצה או סגנו יכנסו את המועצה לפחות שש פעמים בשנה קלנדרית.
(2) המניין החוקי בישיבות המועצה הוא אחד עשר חברים, ובהם יושב אש המועצה או סגנו, וכן שלושה חברים שהם נציגי משרדי ממשלה שונים.
(3) החלטות המועצה יתקבלו ברוב קולות של חברי המועצה המשתתפים בהצבעה, ובהם שלושה חברים שהם נציגי משרדי ממשלה שונים, ובמקרה של קולות שקולים יהיה ליושב ראש המועצה, ובהיעדרו – לסגנו, קול נוסף.
(4) המועצה תפרסם לציבור את סדר היום הצפוי של ישיבות המועצה ותפרסם לאחר הישיבות את ההחלטות שנתקבלו בה.
(5) המועצה תקבע את סדרי עבודתה, ככל שלא נקבעו בחוק זה.

<מיכל חורין:>
אנחנו מתנגדים לקביעה של מספר המפגשים בשנה, בסעיף קטן (א).

<רבקה לזובסקי:>
כמה אתם מציעים?

<מיכל חורין:>
אנחנו מציעים שזה לא ייקבע בחקיקה. המועצה תיפגש כשהיא תחליט להיפגש.

<רויטל לן כהן:>
באמת רק אתם יכולים להציע רעיון כזה.

<מיכל חורין:>
אנחנו לא רוצים לקבוע בחקיקה את סדרי העבודה של המועצה.

<רויטל לן כהן:>
צריך להיות איזשהו מינימום שהמחוקק אומר שזה המינימום הנכון.

<רבקה לזובסקי:>
אחרת זה מתמסמס. 

<היו"ר אלי אלאלוף:>
למה אתם לא רוצים?:

<מיכל חורין:>
כי אנחנו חושבים שלא נכון לכרסם בשיקול הדעת של מי שיושב במועצה.

<היו"ר אלי אלאלוף:>
נמצא כאן נציג משרד המשפטים?

<הדיל יונס:>
כן.

<היו"ר אלי אלאלוף:>
יש התנגדות לקבוע מספר פגישות?

<הדיל יונס:>
לא.

<היו"ר אלי אלאלוף:>
אם כן, אנחנו קובעים.

<מנואל טרכטנברג (המחנה הציוני):>
אבל אני חושב ששמונה זה יותר מדי.

<היו"ר אלי אלאלוף:>
אני מוכן להוריד לארבע.

<רויטל לן כהן:>
אדוני, הם לא ישבו. 

<מיכל חורין:>
אם יש נושאים חשובים, תיקבע פגישה.

<רויטל לן כהן:>
אם הם היו חשובים, לא היה צריך להקים את המועצה אלא הייתם דנים בזה עד היום. עובדה היא שעד שלא היה חוק, משרד החינוך לא לוקח אחריות על כך.

<מיכל חורין:>
זאת אמירה לא נכונה.

<רויטל לן כהן:>
זאת אמירה מאוד נכונה.

<היו"ר אלי אלאלוף:>
לפחות ארבע פגישות בשנה.

<מיכל חורין:>
תודה אדוני.

<שמרית גיטלין שקד:>
16.
גמול והחזר הוצאות לחברי המועצה

(1) חבר המועצה, למעט סגן יושב ראש המועצה, לא יהיה זכאי לגמול בעד חברותו במועצה אך יהיה זכאי לקבל החזר הוצאות סבירות שהוציא לצורך השתתפותו בישיבות המועצה, ובלבד שאינו זכאי לקבל החזר הוצאות אלו ממקור אחר.
(2) חבר המועצה שהוא עובד המדינה, עובד גוף מתוקצב או עובד באותו גוף שהוא מייצג במועצה, לא יהיה זכאי להחזר הוצאות כאמור בסעיף קטן (א).
(3) סגן יושב ראש המועצה, יהיה זכאי לקבל שכר, לפי הוראות שיורו השר ושר האוצר.
(4) בסעיף זה, "עובד מדינה" ו"עובד גוף מתוקצב" – כהגדרתם בסעיף 32 לחוק יסודות התקציב, התשמ"ה-1985.

לגבי סעיף שקראנו קודם, 15(ה), אני רוצה להוסיף: המועצה תקבע את סדרי עבודתה ככל שנקבעו לפי חוק זה. כלומר, זה יכול להיות שהם נקבעו או בחוק הזה או בתקנות.

<מנואל טרכטנברג (המחנה הציוני):>
כן.

<היו"ר אלי אלאלוף:>
יש לי בקשה. לגבי הסגן שמקבל שכר, ובתנאי שלא יהיה תפקיד של מנכ"ל שמקבל שכר. אמרנו שתפקידו של סגן יושב ראש המועצה הוא כמעט התפקיד המעשי המרכזי שלו. אין מנכ"ל. לא ניתן גם סגן יושב ראש וגם מנכ"ל. זה תפקיד אחד מרכזי.

<מנואל טרכטנברג (המחנה הציוני):>
איפה אתה רוצה להגיד את זה?

<היו"ר אלי אלאלוף:>
להוסיף היכן שהוא. מותר לו לקבל שכר ונוסיף בתנאי שלא יהיה מנכ"ל שיקבל שכר.

<מנואל טרכטנברג (המחנה הציוני):>
זה במסגרת משרד החינוך. למה אתה רוצה לכבול את זה?

<היו"ר אלי אלאלוף:>
אני לא חושב שסגן צריך לקבל שכר.

<מנואל טרכטנברג (המחנה הציוני):>
זה פול טיים ג'וב.

<היו"ר אלי אלאלוף:>
במקום מנכ"ל.

<מנואל טרכטנברג (המחנה הציוני):>
אבל מנכ"ל זה משהו אחר. יש את מי שמנהל את האופרציה בפן הטכני ויש את הפן התכני. אלה שני דברים שונים. המנכ"ל, ממילא לא יהיה תואר מנכ"ל כי במשרד החינוך יש מנכ"ל אחד.

<היו"ר אלי אלאלוף:>
בסדר, אז לא יהיה מנכ"ל. אני מציין שלא יהיה תפקיד מרכזי אחר במערכת.

<מנואל טרכטנברג (המחנה הציוני):>
למה לקבוע את זה בחוק?

<היו"ר אלי אלאלוף:>
אתה רוצה להגביל את זה. תפקידו המרכזי יהיה למנכל את המערכת.

<מנואל טרכטנברג (המחנה הציוני):>
ואם יש מזכיר של הוועדה? 
<היו"ר אלי אלאלוף:>
אני לא חושב שבתפקיד שיועד לנו ילכו שתי משכורות כבדות על זה.

<מנואל טרכטנברג (המחנה הציוני):>
מה זה כבדות? 

<היו"ר אלי אלאלוף:>
לתת לסגן היושב ראש תפקיד של מנכ"ל. באוניברסיטה כאן יש מנכ"לים שהם סגני נשיאים.

<מנואל טרכטנברג (המחנה הציוני):>
יש גם כאלה שלא. 

<היו"ר אלי אלאלוף:>
בתנאי שיש שכר מרכזי אחד. לא יותר.

<מנואל טרכטנברג (המחנה הציוני):>
אני לא מסכים. אתה לא יכול לצפות מראש מה תהיה ההתפתחות של הגוף הזה.

<היו"ר אלי אלאלוף:>
אז תבוא ותשנה את החוק. מה הבעיה?

<מנואל טרכטנברג (המחנה הציוני):>
מה זה לשנות אתה חוק? הרי לגוף אסור להתפתח, יש לו תפקיד שמרכז את כל ועדות המשנה, אתה לא יודע לאן זה יתפתח.

<היו"ר אלי אלאלוף:>
אתה רוצה שאני אמציא לך הרבה תפקידים? אין סוף.

<מנואל טרכטנברג (המחנה הציוני):>
אבל למה להגיד לא על משהו שאתה לא יודע מה יהיה?

<היו"ר אלי אלאלוף:>
יהיה. כי אני מכיר. אני הייתי מנכ"ל של גוף קטן ואחר כך הייתי סגן נשיא וגם מנכ"ל ולא הוסיפו לי אגורה ולא הוצאנו עוד משכורת.

<מנואל טרכטנברג (המחנה הציוני):>
אבל בגוף בו היית היו עוד בעלי תפקידים בשכר.

<היו"ר אלי אלאלוף:>
בסדר, אבל לא מנכ"ל.

<מנואל טרכטנברג (המחנה הציוני):>
אבל מנכ"ל לא יהיה. במשרד החינוך יש מנכ"ל.

<היו"ר אלי אלאלוף:>
אני לא מעביר שתי משכורות מרכזיות.

<מנואל טרכטנברג (המחנה הציוני):>
אבל מי אמר שיהיו?

<היו"ר אלי אלאלוף:>
למה שאני אשאיר את זה למצב שלא יהיו? אני מעדיף לבלום.

<מנואל טרכטנברג (המחנה הציוני):>
אתה יודע על כמה דברים אני יכול לכתוב שאני לא רוצה שיהיו? 

<היו"ר אלי אלאלוף:>
תכתוב את זה. זה תפקיד מרכזי. נגדיר אותו. למה סגן צריך להיות בשכר? אני מכיר הרבה אנשים שהיו רוצים להיות סגנים של יושב ראש המועצה הזאת בשכר. למה זה צריך להיות כך?

<מנואל טרכטנברג (המחנה הציוני):>
זה פול טיים ג'וב. זאת משרה מלאה.

<היו"ר אלי אלאלוף:>
אז שיהיה מנכ"ל.

<מנואל טרכטנברג (המחנה הציוני):>
בסדר. ואם יהיה מזכ"ל למועצה?

<היו"ר אלי אלאלוף:>
זה יהיה השכר המרכזי.

<מנואל טרכטנברג (המחנה הציוני):>
הוא יהיה גם מזכ"ל, הוא גם יכתוב את הפרוטוקולים. אתה רוצה שלא יהיה מנכ"ל, אין לי בעיה כי מנכ"ל ממילא יש במשרד החינוך.

<היו"ר אלי אלאלוף:>
שיהיה מנכ"ל וסגן נשיא. מה הבעיה?

<מנואל טרכטנברג (המחנה הציוני):>
אתה אומר שלא יהיה עוד תפקיד שקוראים לו מנכ"ל. אין לי שום בעיה.

<היו"ר אלי אלאלוף:>
לא. אני אומר שלא יהיה עוד שכר עבור מנכ"ל. 

<מנואל טרכטנברג (המחנה הציוני):>
ברגע שכתבת שלא יהיה עוד שכר, נגמר הסיפור. המועצה הזאת, אופרציה של איש אחד והיתר יקוששו מזכירות ממשרד החינוך.

<היו"ר אלי אלאלוף:>
למה אתה קושר את זה למזכירות? מזכירות יקבלו, או מזכירים. 

<מנואל טרכטנברג (המחנה הציוני):>
אני באמת לא מבין.

<היו"ר אלי אלאלוף:>
אני אומר שלא צריך שתי משכורות גבוהות.

<מנואל טרכטנברג (המחנה הציוני):>
אבל מי אמר משכורות גבוהות? אני לא מבין את העניין. יש כאן ציון של משכורת אחת בלבד שהיא מפורשת. כל דבר אחר יעבור את הפרוצדורה שצריך במשרד החינוך ובנציבות, אם צריך.

<היו"ר אלי אלאלוף:>
ואם ימצאו סגן נשיא שהוא מוכן להתנדב, תיתן לו שכר בכוח?

<מנואל טרכטנברג (המחנה הציוני):>
הוא תמיד יכול לוותר על השכר.

<היו"ר אלי אלאלוף:>
אז תגיד שיש תפקיד אחד שיהיה מרכזי בשכר מלא. או סגן נשיא או מנכ"ל. מה שתחליט. 

<מנואל טרכטנברג (המחנה הציוני):>
זה מה שכתוב כאן. כתוב בסעיף 16, חבר מועצה, למעט סגן יושב ראש המועצה, לא יהיה זכאי לגמול בעד חברותו במועצה.

<היו"ר אלי אלאלוף:>
זה חבר מועצה. זה ברור. 

<מנואל טרכטנברג (המחנה הציוני):>
בסעיף קטן (ג) כתוב "סגן ושב ראש המועצה, יהיה זכאי לקבל שכר, לפי הוראות שיורו השר ושר האוצר".

זה כל מה שכתוב כאן. לא כתוב שיהיה עוד משהו. 

<היו"ר אלי אלאלוף:>
לא יהיה משהו.

<יגאל גואטה (ש"ס):>
מה חילוקי הדעות? אני אכריע. 

<היו"ר אלי אלאלוף:>
תחליט. 

<יגאל גואטה (ש"ס):>
תסביר לי.

<היו"ר אלי אלאלוף:>
אני לא חושב שסגן היושב ראש יקבל שכר ואחר כך יבוא מנכ"ל ויקבל גם הוא שכר. אני חושב שצריך להיות תפקיד מרכזי אחד.

<מנואל טרכטנברג (המחנה הציוני):>
אפשר להגיד שהוא מנהל המועצה. כתבנו את זה בזמנו.

<היו"ר אלי אלאלוף:>
בסדר. תחשוב. נתקדם.

<שמרית גיטלין שקד:>
כרגע זה נשאר כמו שזה?

<היו"ר אלי אלאלוף:>
עוד לא החלטנו. עוד לא סגרנו.

<יגאל גואטה (ש"ס):>
צריך לכתוב חבר המועצה, לרבות סגן ראש המועצה.

<היו"ר אלי אלאלוף:>
נתקדם.

<שמרית גיטלין שקד:>
חבר הכנסת טרכטנברג ביקש למחוק את הנושא של ועדת איתור בסעיף 5(1). אותו אחד שימונה לסגן יושב ראש, הוא לא ימונה בהתאם להחלטת ועדת איתור.

<היו"ר אלי אלאלוף:>
איך הוא ימונה?

<שמרית גיטלין שקד:>
זאת הייתה הבקשה של משרד החינוך שהתקבלה על ידי חבר הכנסת טרכטנברג.

<היו"ר אלי אלאלוף:>
איך הוא ימונה?

<שמרית גיטלין שקד:>
הוא ימונה על ידי שר החינוך.

<יגאל גואטה (ש"ס):>
הכול זה שר החינוך? היושב ראש, הסגן, שני נציגים ועוד נציג. בואו נעשה את זה ועדת חינוך וגמרנו. אתם נותנים לבן אדם אחד שמונה נציגים.

<מנואל טרכטנברג (המחנה הציוני):>
אני הצעתי את ועדת האיתור.

<מיכל חורין:>
זאת הייתה הערה שלנו למחוק את ועדת האיתור. שר החינוך, כמו שהוא ימנה את החברים האחרים, לא צריך את ועדת האיתור.

<היו"ר אלי אלאלוף:>
מישהו יקבל שכר בלי ועדת איתור על פי החלטה אישית שלו? אתם מכירים ג'וב כזה?

<יגאל גואטה (ש"ס):>
לא. רוצים לייצר.

<מיכל חורין:>
יש עוד תפקידים דומים.

<היו"ר אלי אלאלוף:>
איפה?

<יגאל גואטה (ש"ס):>
גם על ועדת האיתור עצמה אנחנו בוכים שבסוף עושים קומבינות ומביאים את מי שרוצים. עכשיו לעשות את זה עוד יותר גרוע? מה הרעיון כאן? לא מבין. אחרי כן בעוד חמש שנים ניפגש ויגידו שהוועדה לא מקצועית ולא עשתה כלום. 
<היו"ר אלי אלאלוף:>
בשירות המדינה יש לוועדה הגדרה מאוד מדויקת. מקימים ועדת איתור. איך אפשר לבוא ולהחליט על הכול? 

<יגאל גואטה (ש"ס):>
אני חייב להגיד שאתה מאוד סבלני שאתה אומר את זה. אותי זה מעצבן.

<היו"ר אלי אלאלוף:>
זה מרגיז שיש בכלל הצעה.

<יגאל גואטה (ש"ס):>
איך אתה לא מתרגז?

<היו"ר אלי אלאלוף:>
זה מרגיז. תאמין לי שהעצבים המרוקאים שלי מתעוררים יותר מדי בזמן האחרון. כאן אני אומר שזה נראה לי אבסורד. איך אפשר ששר יבוא ויגיד שהוא ימנה אנשים בשכר ויעשה זאת לבד? דבר כזה לא מאפשר נוהל תקין מינימלי. אתם באים עם הצעה, אבל תנו את העצות הנכונות גם לשרים שלכם. בינינו, אני לא בטוח שהוא הציע את זה. אני בעד להשאיר את זה כמו שזה.

<מיכל חורין:>
אני יכולה לחזור למשרד ולברר.

<היו"ר אלי אלאלוף:>
אנחנו משאירים את זה.

<יגאל גואטה (ש"ס):>
לפעמים העוזרים רוצים להראות לשר שהם דואגים לו יותר ממה שהוא חושב.

<היו"ר אלי אלאלוף:>
זכותם. אין לי טענות לעובדים.

<יגאל גואטה (ש"ס):>
אבל בזה אנחנו דופקים אחרים. הרבה אחרים. פוגעים בהרבה אחרים.

<היו"ר אלי אלאלוף:>
נמשיך.

<יגאל גואטה (ש"ס):>
מה סגרנו לגבי 16, לגבי הסגן?

<היו"ר אלי אלאלוף:>
נגיע לזה בהמשך.

<שמרית גיטלין שקד:>
18.
ועדת שרים לענייני הגיל הרך

(1) בממשלה תפעל ועדת שרים לענייני הגיל הרך שחבריה יהיו: שר החינוך והוא יהיה יושב ראש הוועדה, שר הבריאות, שר הרווחה והשירותים החברתיים, שר האוצר, שר הפנים ושר הכלכלה והתעשייה (בחוק זה – ועדת השרים לענייני הגיל הרך או ועדת השרים).
<מנואל טרכטנברג (המחנה הציוני):>
מתי הוספנו כאן שר הפנים?

<קריאה:>
למה שר הפנים?

<יגאל גואטה (ש"ס):>
הוא אחד מהשרים. אתם רוצים לריב? אני רוצה רביזיה. אני לא רוצה שתדונו עכשיו בכלל. אין הצעת חוק ולא מצביעים. אני כבר שעתיים כאן מתעסק בארבעה סעיפים. אני הולך לוועדה אחרת. להתראות. זה לא נורמלי. 

<היו"ר אלי אלאלוף:>
מה קרה?

<שמרית גיטלין שקד:>
אני הקראתי שר הפנים.

<יגאל גואטה (ש"ס):>
שאלו למה שר הפנים. סתם בגלל שזה אריה דרעי. מה דעתך? את יכולה לענות לפרוטוקול.

<רבקה לזובסקי:>
אני מנועה מלענות.

<היו"ר אלי אלאלוף:>
למה לא שר הפנים?

<רבקה לזובסקי:>
אני שואלת.

<יגאל גואטה (ש"ס):>
היא סתם שאלה, בלי סיבה.

<היו"ר אלי אלאלוף:>
אני יכול לתת לכם סיבה. ראשית, כי הוא מחזיק את התקנים של הרשויות המקומיות. 

<יגאל גואטה (ש"ס):>
עכשיו אני ארגיש שעשו לי טובה.

<היו"ר אלי אלאלוף:>
החוק הזה אמור לחזור לוועדת שרים והוא יכול להיקבר שם.

<שמרית גיטלין שקד:>
(2) ועדת השרים לענייני הגיל הרך תתכנס לפחות פעמיים בשנה, מתוכן פעם אחת לפחות במועד סמוך לדיוני הממשלה לגבי הצעת חוק התקציב השנתי.

<מיכל חורין:>
יש לי הערה.

<היו"ר אלי אלאלוף:>
בבקשה. משרד החינוך מתנגד.

<מיכל חורין:>
כן. אנחנו מתנגדים לקביעת מועדים לגבי כינוס ועדת שרים לגיל הרך, לקביעה של פעמיים בשנה. שוב, מדובר בוועדת שרים, מדובר בשרים שיושבים שם והם ידעו להתכנס ואין צורך בחקיקה שתקבע את המועדים ואת תכיפות הכינוס.
<קריאה:>
הם ידעו לא להתכנס.

<היו"ר אלי אלאלוף:>
אתה רוצה להוריד את זה ולומר לפחות פעם בשנה?

<מנואל טרכטנברג (המחנה הציוני):>
אני חושב שלפחות פעם בשנה ואת זה צריך להגיד. אני שכחתי את המספר, אבל יש כמה עשרות ועדות שרים לכל מיני עניינים שלא מתכנסות אף פעם. אם לא ייאמר שלפחות פעם אחת בשנה היא תתכנס, בהינתן שאנחנו נותנים סמכות לוועדת השרים, הם יכולים בעצם על ידי אי התכנסות לשתק לגמרי את הפעולה של המועצה. לכן זה מתבקש. אם לא, אנחנו עושים צחוק מהעניין עצמו.

<טל נשרי אמתי:>
משרד הבריאות. דיברנו בישיבה הקודמת על כך שיש קצת קושי עם זה שבוועדת השרים בסופו של דבר משרדים שונים יכולים לכפות על משרד מסוים, על מי שבסמכותו ובאחריותו כי בסופו של דבר השר נמצא בוועדת השרים במיעוט. עלה איזשהו רעיון לקבוע איזשהו רוב מיוחד וזה רעיון שדווקא התקבל בשמחה ובאופן מאוד חיובי בתוך משרד הבריאות. אני רואה שזה לא מופיע כאן. כן חשוב לנו שבוועדת השרים, דווקא בגלל שאנחנו מדברים על זה שההצעה הזאת צריכה להוביל לשיתופי פעולה וליישומים בשטח, אנחנו לא רוצים להגיע למצב שבו משרדים שונים שאין להם נגיעה לנושא – סתם ניקח כדוגמה את הנושא של טיפות חלב כמשהו מאוד מקצועי שמאוד קל להדגים באמצעותו – ובסוף ייכפו עלינו כל מיני הסדרים שאנחנו לא מעוניינים בהם או חושבים שצריך לעשות דברים באופן שונה.

<מנואל טרכטנברג (המחנה הציוני):>
אבל זה בסעיף הבא. בסעיף של התכנית הרב שנתית. שם נדון על זה.

<טל נשרי אמתי:>
בסדר, כי כאן זה לא נמצא.

<מנואל טרכטנברג (המחנה הציוני):>
בסעיף הבא.

<היו"ר אלי אלאלוף:>
מה אנחנו מסכמים על כינוס ועדת שרים?

<מנואל טרכטנברג (המחנה הציוני):>
אני חושב שהמינימום הוא פעם בשנה. אם לא נכתוב את זה, לפחות פעם אחת, כל העסק הולך לאיבוד.

<יגאל גואטה (ש"ס):>
אני חושב שפעם בשנה זה מעט מדי. אם באמת רוצים שהם יהיו מונחים בנושא. פעם בשנה, זה לבוא לפרוטוקול, לרשום שהיינו והלכנו. זה לא רציני.

<מנואל טרכטנברג (המחנה הציוני):>
אני הבנתי את העניין הזה של המועצה עת דיברנו על שש ושמונה פעמים. בסדר, כי זה כאילו להתערב, אבל למה יש קושי עם הכינוס של ועדת השרים?

<מיכל חורין:>
אותן טעמים. לא לקבוע לממשלה לוחות זמנים בחקיקה.

<היו"ר אלי אלאלוף:>
אמר לנו כרגע משרד המשפטים שהוא לא רואה בעיה עם זה.

<הדיל יונס:>
יש הבדל בין המועצה לבין ועדת שרים.

<היו"ר אלי אלאלוף:>
אני שואל לגבי ועדת שרים.

<הדיל יונס:>
בדרך כלל לא נהוג לקבוע לממשלה לוחות זמנים לעבודה וזה נכון, אבל אין מניעה משפטית גם לקבוע.

<יגאל גואטה (ש"ס):>
אלה לא לוחות זמנים.

<מנואל טרכטנברג (המחנה הציוני):>
הם יכולים לשבת ולהחליט שמתפזרים. 

<מיכל חורין:>
אין מניעה משפטית. אני חוזרת למשרד החינוך עם ההערות של הוועדה.

<היו"ר אלי אלאלוף:>
אנחנו ממליצים לא יותר מפעמיים בשנה.

<יגאל גואטה (ש"ס):>
לא פחות מפעמיים בשנה. ירצו להתכנס יותר, יתכנסו. 

<היו"ר אלי אלאלוף:>
עד פעמיים בשנה.

<מנואל טרכטנברג (המחנה הציוני):>
לפחות פעם אחת חייבים להגיד.

<שמרית גיטלין שקד:>
הנוסח נשאר כפי שהוא?

<היו"ר אלי אלאלוף:>
כן.

<מנואל טרכטנברג (המחנה הציוני):>
שוב, אנחנו לא מתערבים. אפשר להתכנס ולהתפזר אבל זה מינימום של רצינות.
<יגאל גואטה (ש"ס):>
אנחנו באמת לא מתערבים, לא כמו שביבי אומר שהוא לא מתערב.

<שמרית גיטלין שקד:>
(3) ועדת השרים תקיים דיון בתכנית הלאומית הרב שנתית שעליה המליצה המועצה, ותאשר אותה בשינויים שעליהם תורה. התקציב שייועד בכל שנה למימוש התכנית הלאומית הרב שנתית, ייקבע בחוק התקציב השנתי במסגרת ההקצאה לתחום הפעולה תקציב למימוש התכנית הלאומית הרב שנתית לגיל הרך, בסעיף תקציב משרד החינוך, אלא אם כן קבעה ועדת השרים אחרת. המועצה תהיה מופקדת על ביצוע התקציב המוקצה לתחום הפעולה, תקציב למימוש התכנית הלאומית הרב שנתית לגיל הרך.

<מנואל טרכטנברג (המחנה הציוני):>
אני חושב שכאן זה המקום להערה שנאמרה קודם. כאן אפשר לדבר על רוב מיוחס לאישור התכנית הרב שנתית. נראה לי שזה המקום.

<טל נשרי אמתי:>
לכל הפחות אם יש תכנית שנוגעת למשרד מסוים שמיועדת לביצוע למשרד מסוים, כדאי שהשר של אותו משרד יתמוך בה.

<מנואל טרכטנברג (המחנה הציוני):>
תכנית כוללת. כמה חברים יש בוועדה הזאת?

<שמרית גיטלין שקד:>
שישה חברים.

<מנואל טרכטנברג (המחנה הציוני):>
אפשר להגיד שני שלישים כי זה ארבעה מתוך שישה.

<גלית יעקובוב:>
אם אפשר, הצעה קצת אחרת. אני לא חוזרת לגבי ההערה שנאמרה לגבי ועדת השרים, אבל נראה שיותר נכון שאם בתכנית הלאומית יש תקציבים שמיועדים לפרופסיות ספציפיות של משרדי הממשלה, הם לכתחילה יהיו בתקציב שלהם ולא בתקציב של משרד החינוך כי אחרת יהיה מאוד קשה לתפעל את זה.

<מנואל טרכטנברג (המחנה הציוני):>
כבר דיברנו על זה.

<גלית יעקובוב:>
זה לא קשור להתנגדות הכללית. ההתנגדות הכללית רשומה אבל אני מדברת עכשיו בלי קשר להתנגדות הכללית. אם התכנית הלאומית לדוגמה מורכבת מחלקים שהם קשורים למעונות, טיפות חלב, רווחה וכולי, וכבר מראש יודעים שזאת התכנית, שזה לא יוקצה לתקציב משרד החינוך ואז יועבר למשרדים כי זה יסרבל מאוד.

<היו"ר אלי אלאלוף:>
בשם מי את מדברת?

<גלית יעקובוב:>
בשם משרד הכלכלה כרגע או המשרד הממונה על מעונות היום שזה כנראה יותר מדויק במצב הנוכחי. לא משנה איזה שר, כי זאת עדיין אותה בקשה.

<שמרית גיטלין שקד:>
אלא אם כן קבעה ועדת שרים אחרת.

<מנואל טרכטנברג (המחנה הציוני):>
נכון. אלא אם כן קבעה ועדת שרים אחרת. הנקודה היא שכל התקציבים, הרי למועצה אין יכולת ביצועית כלשהי. לכן כל התקציבים בסופו של דבר יועברו למישהו אחר, למשרד זה או אחר. 

<היו"ר אלי אלאלוף:>
לא מבקשים להקים קופה שתהיה במשרד החינוך.

<מנואל טרכטנברג (המחנה הציוני):>
אנחנו מכירים את העניינים. 

<היו"ר אלי אלאלוף:>
אבל אגף התקציבים לא יאשר את זה. זה כמו התכנית הלאומית לילדים בסיכון שמיד זה הולך למשרד הרלוונטי.

<מנואל טרכטנברג (המחנה הציוני):>
נכון. לגבי ההערה. אני מציע שב-18(ג) ייאמר ש"ועדת השרים תקיים דיון בתכנית הלאומית הרב שנתית שעליה המליצה המועצה, ותאשר אותה ברוב של שני שלישים לפחות בשינויים שעליהם תורה".
<שמרית גיטלין שקד:>
ברוב של שני שלישים מחברי הוועדה או ברוב של שני שלישים של אלה שמשתתפים בהצבעה?

<מנואל טרכטנברג (המחנה הציוני):>
של חברי הוועדה.

<טל נשרי אמתי:>
של חברי הוועדה. כרגע אם כל השרים נוכחים, ממילא צריך שיהיה רוב.

<היו"ר אלי אלאלוף:>
למה לא מהנוכחים?

<מנואל טרכטנברג (המחנה הציוני):>
זאת בעיה. 

<שמרית גיטלין שקד:>
רוב של שני שלישים מהמשתתפים בהצבעה?

<היו"ר אלי אלאלוף:>
שני שלישים מהמשתתפים בהצבעה.

<מנואל טרכטנברג (המחנה הציוני):>
כן. שני שלישים מהמשתתפים בהצבעה.

<יגאל גואטה (ש"ס):>
ואם יהיו ארבעה משתתפים?

<היו"ר אלי אלאלוף:>
אז שלושה.

<טל נשרי אמתי:>
שני שלישים משלושה הם שניים. עדיין אלה שניים ואחד ויש שם רוב רגיל. אם יש שישה, אין מחלוקת בין שני הנוסחים.

<שמרית גיטלין שקד:>
אם לא נכתוב שום דבר, המשמעות היא שאפשר להעביר את זה גם ברוב רגיל. אם את כותבת שני שלישים, זה אומר שאת לא יכולה להעביר ברוב רגיל.

<קריאה:>
אם יש שלושה נציגים, ממילא צריך רוב של שני שלישים כדי להעביר את זה. גם אם יש שישה נציגים, צריך ממילא שני שלישים כדי להעביר את זה.

<רבקה לזובסקי:>
מה זה קוורום? אם אחרי חצי שעה אלה שישה או כמה שיגיעו? 

<טל נשרי אמתי:>
אלה רק שישה.

<רבקה לזובסקי:>
האם שישה כל הזמן?

<שמרית גיטלין שקד:>
טל, מה את מציעה?

<טל נשרי אמתי:>
אני לא יודעת לתת את הנוסחה. אני רק אומרת שמה שחשוב לנו בסוף זה שלא יהיה מצב שבו משרד ממשלתי שצריך ליישם את התכנית, ייכפה עליו לעשות משהו שהוא לא חושב שהוא צריך לעשות.

<קריאה:>
אולי רוב רגיל בהסכמת המשרד הרלוונטי.

<שמרית גיטלין שקד:>
אלא אם כן נקבע שצריך רוב של כל השישה.

<מנואל טרכטנברג (המחנה הציוני):>
נכון. זה הקונצנזוס.

<שמרית גיטלין שקד:>
זאת המשמעות של מה שאת אומרת.

<מנואל טרכטנברג (המחנה הציוני):>
קונצנזוס, זה אומר וטו, בפרט של משרד הפנים.

<טל נשרי אמתי:>
ההצעה שלי היא שיהיו שני שלישים מחברי הוועדה.

<היו"ר אלי אלאלוף:>
שני שלישים מחברי הוועדה. בסדר.

<מנואל טרכטנברג (המחנה הציוני):>
אין לי בעיה. שני שלישים מחברי הוועדה, זה בסדר. ארבעה מתוך שישה.

<שמרית גיטלין שקד:>
יתר הסעיף נשאר כפי שהוא.

<מיכל חורין:>
יש לנו קושי עם זה שהמועצה תהיה מופקדת על ביצוע התקציב כאשר מי שבסוף מופקד על הביצוע זה משרד החינוך. אנחנו כן היינו רוצים שיהיה כתוב שמשרד החינוך יהיה מופקד ולא המועצה תהיה מופקדת.

<היו"ר אלי אלאלוף:>
מי מעביר את הכסף למשרדים?

<מנואל טרכטנברג (המחנה הציוני):>
אני מציע שפשוט נמחק את המשפט, החל מ"המועצה".

<יגאל גואטה (ש"ס):>
מה הוא אומר?

<מנואל טרכטנברג (המחנה הציוני):>
שמשרד הפנים יהיה מופקד על הביצוע של התקציב.

<קריאה:>
אבל אז זה אומר שזה עובר ישירות לתקציב משרד החינוך.

<מיכל חורין:>
ממילא זה עובר לתקציב משרד החינוך. משרד החינוך הוא זה שיחלק את הכספים.
<היו"ר אלי אלאלוף:>
הוא יעביר למשרד הבריאות?

<מיכל חורין:>
כן.

<מנואל טרכטנברג (המחנה הציוני):>
בואו נעשה סדר. מה שכתוב כרגע, התקציב שיועד בכל שנה למימוש התכנית הלאומית הרב שנתית ייקבע בחוק התקציב השנתי במסגרת הקצאה לתחום פעולה, תקציב למימוש התכנית הלאומית הרב שנתית לגיל הרך בסעיף תקציב משרד החינוך, אלא אם כן ועדת השרים תקבע אחרת. 

<טל נשרי אמתי:>
זה אומר שהכול הולך לתקציב של משרד החינוך.

<מנואל טרכטנברג (המחנה הציוני):>
לא. יש סעיף תקציב שנקרא מימוש התכנית הלאומית הרב שנתית לגיל הרך. 

<שמרית גיטלין שקד:>
סעיף תקציב משרד החינוך.

<טל נשרי אמתי:>
זה יושב בתוך משרד החינוך.

<גלית יעקובוב:>
זה קצת יותר חמור מאשר המועצה היא זאת שתחלק את הכסף.

<מיכל חורין:>
מי שמבצע את זה, זה משרד החינוך שמממש את זה. 

<מנואל טרכטנברג (המחנה הציוני):>
הם יודעים לעשות את זה, כמו שעושים במשרד הרווחה.

<גלית יעקובוב:>
בסוף זה משרד החינוך. חשב משרד החינוך.

<קריאה:>
הבעיה היא לא שמשרד החינוך לוקח את הכסף אלא שהוא לא יוציא אותו. צריך לפקח על כך שהוא כן יוציא את הכסף.

<היו"ר אלי אלאלוף:>
שיהיה ברור. התקציב לא יועבר למשרד החינוך והוא יעשה את החלוקה. הרעיון הוא שוועדת השרים תאשר את התקציב והוא יחולק על ידי האוצר למשרדים הרלוונטיים. זה לא אומר שזה עובר דרך קופה נוספת שהיא מעבירה.

<מנואל טרכטנברג (המחנה הציוני):>
יש כאן סעיף תקציבי שנקרא מימוש התכנית הלאומית הרב שנתית לגיל הרך. זה סעיף תקציבי. הוא לא יכול לשבת בשום מקום אלא הוא יושב בתקציב של משרד החינוך אבל הוא סעיף תקציבי נפרד. אתה לא צריך להיכנס למכניקה של החלוקה, הם יודעים לעשות את זה. העניין הוא מבחינת האחריות על הביצוע של התקציב הזה. על זה אנחנו מדברים. מה שאפשר אולי לכתוב זה שהמועצה תהיה מופקדת על ביצוע התקציב באמצעות משרד החינוך או משהו כזה למרות שגם זה לא טוב. 

<מיכל חורין:>
הצענו את זה במשרד ולא אהבו את זה אצלנו. חשבו שיש עם זה קושי.

<שאול קירשנבום:>
לדעתי המשפט האחרון רק יכול לסבך. ראשית, מי שמעביר בסופו של דבר, זאת ועדת הכספים, כדי להעביר מתחום פעולה אחד לסעיף אחר. אם רוצים להעביר עכשיו מהחינוך למשרד הבריאות, זה בכל מקרה צריך לעבור דרך ועדת הכספים. גם אנחנו לא מעבירים את זה. שנית, מי שמופקד על ביצוע, זאת החשבות של המשרד. כלומר, המונח הזה של מופקד, אני לא חושב שזה מוסיף כאן משהו אלא יכול רק לסבך.

<היו"ר אלי אלאלוף:>
אני מסכים אתך ולכן אמרתי שמראש המשרד צריך להעביר ישירות למשרד הרלוונטי. למה לעשות עוד תחנת ביניים?

<שאול קירשנבום:>
אין בעיה עם זה שזה יושב בתחום הפעולה. זה לא אומר שמשרד החינוך יכול לקחת את הכסף ולעשות אתו מה שהוא רוצה. זה צריך לעבור את ועדת הכספים. זה תחום פעולה נפרד.

<היו"ר אלי אלאלוף:>
אם מראש מודיעים על החלוקה?

<שאול קירשנבום:>
אני מבין שכל המטרה של ועדת השרים היא לקבוע.

<היו"ר אלי אלאלוף:>
החלוקה תהיה בוועדת השרים שתחליט על חלוקה והכסף יעבור בלי תחנת ביניים. למה עושים כאן תחנה נוספת?

<מנואל טרכטנברג (המחנה הציוני):>
הבעיה היא הפוכה. הבעיה היא שאם אין סעיף תקציבי שהמועצה יש לה SAY לגביו, בעצם מה שיקרה זה שבסוף משרד האוצר ינהל משא ומתן נפרד.

<היו"ר אלי אלאלוף:>
תשאיר את זה בידיים של האוצר. זה יותר מהיר מאשר להעביר דרך משרד החינוך. תחליט מה שאתה רוצה. אני אומר לך מניסיון שלי שמעבירים ישירות.
<מנואל טרכטנברג (המחנה הציוני):>
הבעיה היא איך מנהלים את המשא ומתן לזה. לא הדינמיקה.

<היו"ר אלי אלאלוף:>
שר החינוך מנהל משא ומתן.

<מנואל טרכטנברג (המחנה הציוני):>
בסוף מה שיקרה זה שיבוא האוצר ויגיד למשרד החינוך - - -

<היו"ר אלי אלאלוף:>
תעשה מה שאתה חושב. מה שנוח לך. 

<מנואל טרכטנברג (המחנה הציוני):>
זה לא עניין של נוח.

<אמיתי שוחט:>
לפי דעתי למועצה כן צריך להיות פיקוח כי מהניסיון שלנו בנציבות הבעיה היא כאשר אין ניצול תקציב. זאת אומרת, מקבלים תקציב ולא מוציאים אותו לצרכים הנכונים.

<היו"ר אלי אלאלוף:>
ברור שזה במועצה. שם יש את האדם שיקבל משכורת.

<נאוה גלקופ:>
אני פיזיותרפיסטית ואני כאן נציגת העמותה להתפתחות הילד ושיקומו. אני רוצה לדבר בהקשר הזה על ילדים שנקראים ילדים סומטיים שהם ילדים עם מוגבלויות כרוניות והם מקבלים טיפול עד גיל 18. 

<היו"ר אלי אלאלוף:>
אבל זה לא לנקודה הזאת.

<נאוה גלקופ:>
זה כן קשור לתקציב. הרבה מהילדים נמצאים במסגרות חינוך והתקציבים לטיפול בהם מועברים למשרד הבריאות והם בעצם נחסכים ולא מקבלים את הטיפולים שהם אמורים לקבל.

<היו"ר אלי אלאלוף:>
תודה רבה. את רק מחזקת את הדברים.

<נאוה גלקופ:>
אני חושבת שדווקא להעביר את התקציב הזה למשרד החינוך, מבחינתנו, ולתת להם את שעות הטיפול שמגיעות להם והן לא מנוצלות במשרד החינוך, מבחינתנו זה הדבר הכי טוב.

<היו"ר אלי אלאלוף:>
מנו, אני מציע שתשאיר את זה ואנשי האוצר יכתיבו לך.

<מירה סלומון:>
מרכז השלטון המקומי. לנו לא אכפת אם התקציב ישב פיזית במועצה או ישב פיזית באוצר. אנחנו לא ניכנס לדיונים כאלה. לנו חשוב מאוד שלא יחייבו את הרשויות המקומיות לפעול בטרם שוריין תקציב מתאים לביצוע.

<היו"ר אלי אלאלוף:>
מקובל. זה מובן מאליו.

<מירה סלומון:>
הלוואי שזה היה. ניסיון החיים מראה על מצ'ינג.

<רויטל לן כהן:>
כך אין מעליות לבתי ספר כי אומרים שאנחנו נשלם לך אחר כך והרשות נמצאת בלי הכסף למעלית.

<היו"ר אלי אלאלוף:>
נמשיך.

<מנואל טרכטנברג (המחנה הציוני):>
אבל לא פתרנו את הסיפור. במקום לומר שהמועצה תהיה מופקדת, אפשר להגיד תפקח על ביצוע התקציב המוקצה לפעילות.

<היו"ר אלי אלאלוף:>
זה מה שאמרנו. האחריות על הביצוע היא של משרד החינוך והמערכת והמועצה מפקחת על זה.

<מנואל טרכטנברג (המחנה הציוני):>
בסדר.

<שמרית גיטלין שקד:>
המועצה תפקח.

<מנואל טרכטנברג (המחנה הציוני):>
תפקח בתחום הפעילות.

<שמרית גיטלין שקד:>
הנוסח שכרגע כתוב כאן, המשמעות שלו היא שהתקציב כן מגיע לסעיף הזה של המועצה במשרד החינוך אלא אם כן ועדת שרים החליטה שהיא מעבירה אותו ישירות לתקציב משרד אחר.

<מנואל טרכטנברג (המחנה הציוני):>
נכון. בסדר גמור. בנוסף לכך, לא תהיה מופקדת אלא תפקח.

<שמרית גיטלין שקד:>
סעיף קטן (ג) כפי שהוא. שני השינויים הם: ברוב של שני שלישים מחברי ועדת השרים, והשינוי השני הוא שהמועצה תפקח.

<מנואל טרכטנברג (המחנה הציוני):>
כן.

<שמרית גיטלין שקד:>
19.
מרכז מידע לאומי למידע ולמחקר בתחום הגיל הרך

אני מבינה שכאן רציתם לעשות שינויים.

<היו"ר אלי אלאלוף:>
אני חושב שהגזמנו בזמן. אם אנחנו לא מוכנים, לא נסיים את החוק היום.

<שמרית גיטלין שקד:>
(1) המועצה תקים ותנהל מרכז לאומי למידע ולמחקר בתחום הגיל הרך (להלן – מרכז מידע) שמטרותיו הפעלת מערך לאיסוף מידע ולעיבוד נתונים בתחום האמור, והעמדתו לרשות משרדי הממשלה והרשויות המקומיות.
(2) מרכז המידע יאסוף וירכז נתונים רלוונטיים לעבודת המועצה, שאינם מזוהים אישית, יפעל לעיבודם הסטטיסטי וניתוחם, וכן ירכז מידע ומחקרים רלוונטיים לתחום הגיל הרך. כן יקדם מרכז המידע עריכת מחקרים, השוואות בין-לאומיות וניתוח מגמות בתחום הגיל הרך.
(3) מרכז המידע יבחן נתונים ומידע שבידי משרדי הממשלה והרשויות המקומיות, במגמה להביא לשימוש במונחים אחידים על ידי הגופים האמורים, בתחומי הגיל הרך.
(4) ריכוז ואיסוף מידע ומחקר בתחום החינוך ייעשו בתיאום עם הרשות הארצית למדידה והערכה בחינוך שבמשרד החינוך.

20.
דוח שנתי

(1) המועצה תכין מדי שנה דוח שנתי המסכם את פעילותה ואת החלטותיה בשנה החולפת, את עיקר הממצאים של מרכז המידע, את התכנית הלאומית הרב שנתית המעודכנת שהוכנה על ידה בתחום הגיל הרך, ואת היישום של התכנית הרב שנתית במשרדי הממשלה וברשויות המקומיות.
(2) הדוח השנתי יוגש לראש הממשלה, לוועדת השרים וליושב ראש הכנסת לא יאוחר מה-31 במרץ בכל שנה לגבי השנה שחלפה.
(3) הכנסת או ועדה מוועדות הכנסת שתחום הגיל הרך נמצא בתחום סמכויותיה ושקבעה ועדת הכנסת תקיים דיון בדוח השנתי שהוגש ליושב ראש הכנסת.
(4) ועדת השרים לענייני הגיל הרך תקיים דיון בדין וחשבון השנתי לאחר הגשתו.

21.
תקציב לפעילות המועצה
(1) התקציב השנתי של המועצה למימון פעולותיה והוצאותיה לפי הוראות חוק זה, למעט תקציב למימוש התכנית הלאומית הרב שנתית לגיל הרך כאמור בסעיף 18(ג), ייקבע במסגרת ההקצאה לתחום הפעולה – המועצה לגיל הרך, בסעיף תקציב משרד החינוך, בחוק התקציב השנתי.
(2) בסעיף זה ובסעיף 18 -
"חוק התקציב השנתי" – כמשמעותו בחוק יסודות התקציב, התשמ"ה-1985.

"תחום פעולה" ו"סעיף תקציב" – כהגדרתם בחוק התקציב השנתי.

זה צריך להיות כהגדרתם בחוק יסודות התקציב. אנחנו נבדוק היכן נמצאת ההגדרה הזאת. אני חושבת שההגדרה נמצאת בחוק יסודות התקציב, אבל נבדוק.

22.
ביצוע


שר החינוך ממונה על ביצועו של חוק זה והוא רשאי להתקין תקנות לביצועו.

כאן יש שני נושאים שלהבנתי נשארו – טיפות חלב וסגן יושב ראש המועצה.

<רעות שוורץ:>
סעיף 5. שני נציגי שר הפנים שאחד מהם ראש רשות מקומית או סגנו שימונו לפי המלצת שר הפנים.

<היו"ר אלי אלאלוף:>
מקובל?

<מנואל טרכטנברג (המחנה הציוני):>
כן.

<שמרית גיטלין שקד:>
זה במקום (7) ו-(8)?

<רעות שוורץ:>
כן. אני מניחה שבמקום (7).

<רעות שוורץ:>
בסעיף קטן (11) רצינו להוסיף נציג ציבור נוסף שהוא נציג המרכז לשלטון מקומי שימונה בהמלצת שר הפנים.

<שמרית גיטלין שקד:>
ב-(7) את רוצה במקום נציג אחד של משרד הפנים, שני נציגים.

<רעות שוורץ:>
ובמקום נציג הרשויות המקומיות, נציג המרכז לשלטון מקומי שימונה בהמלצת שר הפנים.

<מנואל טרכטנברג (המחנה הציוני):>
אני הצעתי שיהיה עוד נציג. אני לא מבין מה מפריע לשר הפנים שיהיה נציג של השלטון המקומי.

<קריאה:>
הוא לא גוף סטטוטורי.

<מנואל טרכטנברג (המחנה הציוני):>
נציגי מעונות יום הם גוף סטטוטורי? מה זה משנה? יש הרבה נציגים שהם לא סטטוטוריים. נציג ארגונים המפעילים מעונות יום, זה גוף סטטוטורי?

<רעות שוורץ:>
אבל יש את משרד הפנים שהוא הגוף השלטוני.

<מנואל טרכטנברג (המחנה הציוני):>
אם לשלטון המקומי יש זכות קיום כלשהי, הוא משחק תפקיד מאוד מרכזי. יש שם כיום ממונה על החינוך ובפרט לגיל הרך. מה מפריע לכם שהיא תהיה?

<רעות שוורץ:>
לכן היא תהיה כנציגת ציבור.

<מנואל טרכטנברג (המחנה הציוני):>
נציגת ציבור זה משהו אחר. אני מבין ששר הפנים רוצה עוד נציגות ואנחנו מסכימים לזה. אני לא מבין למה שר הפנים צריך להטיל וטו על פונקציה כל כך חשובה. מה זה הדבר הזה? אני מבין להגדיל את הכוח, אבל לא להוריד את הראש למישהו אחר.

<קריאה:>
לא על חשבון מישהו אחר.

<מנואל טרכטנברג (המחנה הציוני):>
השלטון המקומי, אלא אם כן יש איזו תקלה חמורה בתקשורת בין משרד הפנים לבין השלטון המקומי, זה גוף שמשחק תפקיד מאוד מרכזי.

<רעות שוורץ:>
שר הפנים ימנה ראש רשות מקומית שזה ייצוג של השלטון המקומי.

<מנואל טרכטנברג (המחנה הציוני):>
לא. בישראל יש גוף שנקרא מרכז השלטון המקומי. הוא גוף קיים, חשוב, משחק תפקיד.

<היו"ר אלי אלאלוף:>
ממומן על ידי מפעל הפיס.

<מנואל טרכטנברג (המחנה הציוני):>
יש לו פונקציות מאוד חשובות. למה צריך להגיד לא? להוסיף, בבקשה. היה צריך להגיד יופי, יש עוד נציג אחד. להטיל וטו? זה חסר לנו שעכשיו אלה יטילו וטו על אלה ואלה יטילו וטו על אלה.

<קריאה:>
נכון. אז הפוליטיקה משתלטת.

<מנואל טרכטנברג (המחנה הציוני):>
זאת אפילו לא פוליטיקה. אני לא מבין את זה. עם כל הכבוד, אני מקבל שיש עוד נציג.

<היו"ר אלי אלאלוף:>
מה הסיכום שלך?

<מנואל טרכטנברג (המחנה הציוני):>
אני חושב שמוסיפים ב-(7) משאירים את (8) כמו שהוא. 

<היו"ר אלי אלאלוף:>
שני נציגים של משרד הפנים.

<מנואל טרכטנברג (המחנה הציוני):>
אני לא הסכמתי עם זה. אם שר הפנים רוצה להטיל וטו על הקמת המועצה לגיל הרך שנוגעת לציבורים הגדולים שהוא מייצג רק כי הוא רוצה להטיל וטו על השלטון המקומי, בוא נראה אותו.

<היו"ר אלי אלאלוף:>
הסיכום הוא כזה. שני נציגים למשרד הפנים והנציג של השלטון המקומי ימונה על ידי השלטון המקומי.

<מנואל טרכטנברג (המחנה הציוני):>
כמו שכתוב.

<שמרית גיטלין שקד:>
(8) נשאר כפי שהוא אבל ב-(7) אלה שני נציגים של משרד הפנים שהם בעלי זיקה לתחום הגיל הרך?

<רעות שוורץ:>
לא. שני נציגים שימונו על ידי שר הפנים.

<מנואל טרכטנברג (המחנה הציוני):>
שאחד מהם ראש רשות מקומית.

<היו"ר אלי אלאלוף:>
לא. שימנה את מי שהוא רוצה ומרכז השלטון המקומי ימנה את נציגו בהתייעצות עם המועצות האזוריות.

<מנואל טרכטנברג (המחנה הציוני):>
 לא יהיה מצב שיהיו שני נציגים של משרד הפנים מתוך המשרד כי אין למשרד הפנים שום נגיעה לגיל הרך כשלעצמו. נציג אחד של משרד הפנים, כן, נציג שני של שר הפנים שהוא ימנה מתוך ראשי הרשויות המקומיות או סגנו, בסדר גמור. אלה אנשים שיש להם נגיעה ישירה לגיל הרך. ושר הפנים אומר שאתה תייצג אותי. נהדר. אבל לא שני נציגים של המשרד.

<רעות שוורץ:>
לא, לא בהכרח של המשרד.

<היו"ר אלי אלאלוף:>
משיקולים שלו ימנה ראש עיר.

<מנואל טרכטנברג (המחנה הציוני):>
יכול להיות שמשיקולים שלו לא ימנה ראש עיר.

<היו"ר אלי אלאלוף:>
דווקא ימנה.

<מנואל טרכטנברג (המחנה הציוני):>
ואז זה לא בסדר, כי יש איזה חוסר הלימה בין מה שאנחנו מייצרים כאן לבין הדבר הזה. למה משרד האוצר לא מבקש שני נציגים שלו? כי במשרד האוצר, חוץ מהעניין התקציבי, אין משמעות ואין מומחיות לגיל הרך, חוץ מזה שהם צעירים ויש להם ילדים קטנים.

אני אומר שנוסיף ל-(7) עוד נציג של משרד הפנים שיהיה ראש רשות מקומית או סגנו.

<היו"ר אלי אלאלוף:>
לאור הפתק שקיבלתי, אני מציע שנצביע על החוק כמו שהוא. אני רוצה לסגור את הישיבה. קשה לי להיות עבריין בכנסת.

אנחנו נצביע על החוק כמו שהוא כי ממילא יהיו הרבה מאוד הסתייגויות כי אחרת החוק ייפול וייפול מהר.

אני לא עושה הצבעה היום.

אני רוצה להודות לכם. הישיבה נעולה.

<הישיבה ננעלה בשעה 15:50.>

